**НИЙГМИЙН ЭРҮҮЛ МЭНДИЙН ТУСЛАМЖ, ҮЙЛЧИЛГЭЭНИЙ ТУХАЙ ХУУЛИЙН ТӨСЛИЙН ҮР НӨЛӨӨНИЙ ҮНЭЛГЭЭ**

**Захиалагч:**

Нийгмийн эрүүл мэндийн үндэсний төв

**Гүйцэтгэгч:**

Өмгөөллийн“Эл Би Партнерс” ХХН

**Улаанбаатар хот**

**2022 он**

**АГУУЛГА**

Удиртгал

1. Шалгуур үзүүлэлтийг сонгох
2. Хуулийн төслөөс үр нөлөө тооцох хэсгээ тогтоох
3. Шалгуур үзүүлэлтэд тохирох шалгах хэрэгслийн дагуу үр нөлөөг тооцох
4. Үр дүнг үнэлж, зөвлөмж өгөх
5. Ашигласан материал

УДИРТГАЛ

Нийгмийн эрүүл мэндийн тусламж, үйлчилгээний тухай хуулийн төсөлд Монгол Улсын Засгийн газрын 2016 оны 59 дүгээр тогтоолын гуравдугаар хавсралтаар баталсан “Хууль тогтоомжийн үр нөлөөг үнэлэх аргачлал”-ын дагуу дүн шинжилгээ хийн, түүний үр нөлөөг тооцож, хуулийн төслийг боловсронгуй болгоход энэхүү үнэлгээний ажлын зорилго оршино.

Монгол Улсын Засгийн газрын 2016 оны 59 дүгээр тогтоолын гуравдугаар хавсралтын хууль тогтоомжийн үр нөлөөг үнэлэх аргачлалын 2-р зүйлийн 2.2-т хуулийн төслийн үр нөлөөг үнэлэх үндсэн зургаан шалгуур үзүүлэлтийг тодорхойлсон ба 1-р зүйлийн 1.4-т тус шалгуур үзүүлэлтээр хууль тогтоомжийн үр нөлөөг үнэлэх ажиллагааг (1) шалгуур үзүүлэлтийг сонгох, (2) хуулийн төслөөс үр нөлөөг нь тооцох хэсгээ тогтоох, (3) шалгуур үзүүлэлтэд тохирох шалгах хэрэгслийн дагуу үр нөлөөг тооцох, (4) үр дүнг үнэлэх, зөвлөмж өгөх гэсэн дөрвөн үе шатаар хийхээр заасан байна. Тус хавсралтад зааснаар хуулийн төслийн үр нөлөөг үнэлэхдээ тухайн төслөөс хамаарч хавсралтын 2-р зүйлийн 2.2-т заасан зургаан шалгуур үзүүлэлтээс сонгож, 1-р зүйлийн 1.4-т заасан үе шатаар хийхээр зохицуулсан байх бөгөөд бусад хуулийн төслүүдэд үнэлгээ хийсэн байдлыг судлан үзэхэд хавсралтын дагуу хоёроос дөрвөн шалгуур үзүүлэлтийг сонгож авч үнэлгээ хийсэн байна.

Иймд хуулийн төслийн үр нөлөөг үнэлэх зөвлөх багийн хувьд дээрх зургаан шалгуур үзүүлэлтээс зорилгод хүрэх байдал, ойлгомжтой байдал, харилцан уялдаа, гэсэн гурван шалгуур үзүүлэлтийг сонгон авч үнэлгээ хийсэн болно.

Аливаа хуулийн төслийг боловсруулах ажиллагаа нь нийгмийн хэрэгцээ, шаардлагаас үүдэлтэй, түүнийг шийдвэрлэхэд чиглэсэн байдаг тул тухайн зорилгодоо хүрсэн байдлыг зайлшгүй үнэлэх нь зүйтэй юм. Эрүүл мэндийн салбарт цөөнгүй хууль тогтоомж хүчин төгөлдөр үйлчилж байгаа тул тэдгээр хуулийн зүйл, заалт болон төслийн зүйл, заалт хоорондын харилцан уялдаа холбоог хангах, хэрэгжүүлэх, хэрэглэх этгээдэд ойлгомжтой байлгах нь **чухал тул тус шалгуур үзүүлэлтийг сонгосон болно.**

1. **Шалгуур үзүүлэлтийг сонгох**

Хуулийн төслийн үр нөлөөний үнэлгээг тооцохдоо зорилго, хамрах хүрээ, зохицуулах харилцаатай уялдуулан Засгийн газрын 2016 оны 59 дүгээр тогтоолын гуравдугаар хавсралтаар баталсан “Хууль тогтоомжийн үр нөлөөг үнэлэх аргачлал”-д дурдсан дараах 4 шалгуур үзүүлэлтийг сонгосон.

1.1. Зорилгод хүрэх байдал

1.2. Ойлгомжтой байдал

1.3. Харилцан уялдаа

Эдгээр шалгуур үзүүлэлтийг сонгохдоо дараах үндэслэлийг харгалзан үзэв.

Үүнд:

1.1. “Зорилгод хүрэх байдал” шалгуур үзүүлэлт нь уг хуулийн төслөөр тавьж буй зорилгод хүрсэн эсэхийг тооцон судалдаг бөгөөд хуулийн төсөлд тусгагдсан зохицуулалт нь хуулийн төслөөр тавьсан зорилгод хүрэх боломжтой эсэхийг үнэлэхэд ашиглана. Иймд анхдагч хуулийн төсөл болох нийгмийн эрүүл мэндийн тусламж, үйлчилгээний тухай хуулийн төслийн зохицуулалтууд нь нийгмийн эрүүл мэндийн талаар төрөөс баримтлах бодлого, үндсэн зарчмыг тодорхойлж, нийгмийн эрүүл мэндийн тусламж, үйлчилгээ авах эрхийг хангахад аж ахуйн нэгж, байгууллага, албан тушаалтан, иргэний гүйцэтгэх үүрэг, эрүүл мэндийн байгууллага, ажилтны үйл ажиллагаатай холбогдсон харилцааг зохицуулах гэж тодорхойлсон уг хуулийн төслийн зорилтод нийцэж байгаа эсэхийг үнэлэх үүднээс “Зорилгод хүрэх байдал” шалгуур үзүүлэлтийг сонгож авсан болно.

1.2. “Ойлгомжтой байдал” шалгуур үзүүлэлтийн хүрээнд хуулийн төслийн зохицуулалт түүнийг хэрэглэх, хэрэгжүүлэх субъектүүдийн хувьд ойлгомжтой боловсруулагдсан эсэхийг шалгаж үнэлэх болно.

1.3. “Харилцан уялдаа” шалгуур үзүүлэлтийн хүрээнд уг хуулийн төслийн зүйл, заалт нь хүчин төгөлдөр үйлчилж байгаа бусад хууль тогтоомжтой болон төслийн зүйл, заалт өөр хоорондоо нийцэж байгаа эсэх, мөн төрийн байгууллагын чиг үүрэгтэй давхардсан, зөрчилдсөн эсэх, мөн уг төслийн зохицуулалтаар зохицуулсан чиг үүргийг төрийн бус байгууллагаар гүйцэтгүүлэх боломжтой эсэхийг шалгаж үнэлнэ. Иймд уг хуулийн төслийн зохицуулалтыг бусад эрүүл мэндийн холбогдох хууль тогтоомжоор зохицуулж байгаа эсэх, мөн төрийн байгууллагын чиг үүрэгтэй давхардсан, зөрчилдсөн эсэхийг шалгаж үнэлэх зайлшгүй хэрэгцээ шаардлага байгаа тул харилцан уялдаа шалгуур үзүүлэлтийг сонгож авсан болно.

1. **Хуулийн төслөөс үр нөлөөг үнэлэх хэсгийг тогтоох**

Энэ хэсэгт уг төслийн үр нөлөөг нь үнэлэх хэсгээ тогтоож, сонгосон шалгуур үзүүлэлтийн хүрээнд холбогдох зүйл заалтыг сонгоно. Холбогдох зүйл, заалтыг сонгохдоо хууль зүйн хувьд голлох ач холбогдох бүхий заалтуудыг сонгон авч, үр нөлөөг нь судалсан.

2.1. “Зорилгод хүрэх байдал” шалгуур үзүүлэлтийн хүрээнд

Хууль тогтоомжийн тухай хуулийн 16 дугаар зүйлийн 16.1 дэх хэсэгт Хууль тогтоомжийн төслийг үзэл баримтлалд нь нийцүүлэн боловсруулна гэж заасан.

Түүнчлэн Засгийн газрын 2016 оны 59 дүгээр тогтоолын 3 дугаар хавсралтаар баталсан “Хууль тогтоомжийн төслийн үр нөлөөг үнэлэх аргачлал”-ын 4.5-д “зорилгод дүн шинжилгээ хийх" гэсэн шалгах хэрэгслээр хуулийн төсөлд тусгасан зохицуулалт, арга хэмжээ тухайн хуулийн төсөлд тавьсан зорилгыг биелүүлэхэд чиглэсэн эсэх, зорилгод хүрэх байдалд дүн шинжилгээ хийхдээ хуулийн төслийн үзэл баримтлалд хуулийн төсөл боловсруулах болсон зорилго, түүнийг батлан гаргах хэрэгцээ шаардлагыг тодорхойлсон тохиолдолд хуулийн төсөлд энэ талаар хэрхэн тусгасан талаар харьцуулан бичиж, тухайн зохицуулалт, арга хэмжээ зорилгод хүрэх боломжтой байна уу, хуулийн төсөл боловсруулах болсон үндэслэл, шаардлагад нийцсэн байна уу гэдэгт дүн шинжилгээ хийж харьцуулна гэж заасан.

Нийгмийн эрүүл мэндийн тусламж, үйлчилгээний тухай хуулийн төслийн хэрэгцээ, шаардлагыг урьдчилан тандан судлах судалгаа болон хуулийн төслийн үзэл баримтлалд үндэслэж, хуулийн төсөлд дараах зорилтуудыг дэвшүүлсэн байна.

* төрөөс баримтлах үндсэн зарчмыг тодорхойлох
* нийгмийг эрүүл мэндийг хамгаалах, нийгмийн эрүүл мэндийн тусламж, үйлчилгээ авах эрхийг хангахад аж ахуйн нэгж, байгууллага, албан тушаалтан, иргэний гүйцэтгэх үүргийг тодорхойлох
* нийгмийн эрүүл мэндийн байгууллага, ажилтны үйл ажиллагаатай холбогдсон харилцааг зохицуулах

Иймд хуулийн төслийн дээрх зорилтуудтай холбогдсон зүйл, заалтыг сонгон авч “зорилгод хүрэх байдал”-ын үр нөлөөг тооцох болно.

Дараах хүснэгтээр үзүүлж байна.

**Хүснэгт 1**. Зорилгод хүрэх байдал шалгуур үзүүлэлтийн хүрээнд сонгосон зүйл, заалт

|  |  |  |
| --- | --- | --- |
| № | Зорилгод хүрэх байдал | Сонгосон зүйл, заалт |
| 1 | Төрөөс баримтлах үндсэн зарчмыг тодорхойлох | а/ Төслийн 4 дүгээр зүйл |
| 2 | Нийгмийн эрүүл мэндийг хамгаалах, нийгмийн эрүүл мэндийн тусламж, үйлчилгээ авах эрхийг хангахад аж ахуйн нэгж, байгууллага, албан тушаалтан, иргэний гүйцэтгэх үүргийг тодорхойлох | а/ Төслийн 6 дугаар зүйлийн 6.1.1, 6.1.2 дахь хэсэг  б/ Төслийн 7 дугаар зүйл  в/ Төслийн 8 дугаар зүйлийн 8.11 дэх хэсэг  г/ Төслийн 11 дүгээр зүйлийн 11.1.1-11.1.5 дахь хэсг  д/ Төслийн 11 дүгээр зүйл  е/ Төслийн 24 дүгээр зүйлийн 24.2.3-24.2.9 болон 24.3, 24.4 дахь хэсэг |
| 3 | Эрүүл мэндийн байгууллага, ажилтны үйл ажиллагаатай холбогдсон харилцааг зохицуулах | а/ Төслийн 13 дугаар зүйл  б/ Төслийн 14 дугаар зүйл  в/ Төслийн 16 дугаар зүйл |

2.2. “Ойлгомжтой байдал” шалгуур үзүүлэлтийн хүрээнд

“Ойлгомжтой байдал” шалгуур үзүүлэлтийн хүрээнд уг төслийн зүйл, заалтыг бүхэлд нь шалгаж, үр нөлөөг тооцох тул Нийгмийн эрүүл мэндийн хуулийн төслийн 7 бүлэг 26 зүйлийг бүхэлд нь шалгана.

2.3. “Харилцан уялдаа” шалгуур үзүүлэлтийн хүрээнд

. “Харилцан уялдаа” шалгуур үзүүлэлтийн хүрээнд уг хуулийн төслийн зүйл, заалтыг бүхэлд нь шалгаж, хуулийн төслийн давхардал, хийдэл, зөрчлийн талаар дүн шинжилгээ хийж, үр нөлөөг тооцно. Хуулийн төсөл 7 бүлэг 26 зүйлтэй.

1. **Шалгуур үзүүлэлтэд тохирох шалгах хэрэгслийн дагуу үр нөлөөг тооцох**

Өмнөх үе шатуудад хуулийн төслийн үр нөлөөг үнэлэх шалгуур үзүүлэлтүүдийг сонгож, үр нөлөөг үнэлэх хэсгээ тогтоосон тул тэдгээрт тохирох шалгах хэрэгслийг дараах байдлаар үзүүлж байна.

**Хүснэгт 2.** Шалгах хэрэгслийг сонгосон байдал

|  |  |  |  |
| --- | --- | --- | --- |
| № | Шалгуур үзүүлэлтүүд | Үр нөлөөг үнэлэх хэсэг | Тохирох шалгах хэрэгсэл |
| 1  2 | Зорилгод хүрэх байдал  Нийгмийн эрүүл мэндийг хамгаалах, нийгмийн эрүүл мэндийн тусламж, үйлчилгээ авах эрхийг хангахад аж ахуйн нэгж, байгууллага, албан тушаалтан, иргэний гүйцэтгэх үүргийг тодорхойлох | а/ Төслийн 4 дүгээр зүйл  а/ Төслийн 6 дугаар зүйлийн 6.1.1, 6.1.2 дахь хэсэг  б/ Төслийн 7 дугаар зүйл  в/ Төслийн 8 дугаар зүйлийн 8.11 дэх хэсэг  г/ Төслийн 11 дүгээр зүйлийн 11.1.1-11.1.5 дахь хэсэг  д/ 24 дүгээр зүйлийн 24.2.3-24.2.9 дэх хэсэг | Зорилгод дүн шинжилгээ хийх |
| 3 | Эрүүл мэндийн байгууллага, ажилтны үйл ажиллагаатай холбогдсон харилцааг зохицуулах | а/ Төслийн 13 дугаар зүйл  б/ Төслийн 14 дугаар зүйл  в/ Төслийн 16 дугаар зүйл |

Дээрх урьдчилан сонгосон шалгуур үзүүлэлтүүдэд тохирсон шалгах хэрэгслийн дагуу хуулийн төслийн үр нөлөөг дараах байдлаар үнэллээ.

**3.1. Зорилгод хүрэх байдал**

3.1.1. Хуулийн төслөөр тавьсан “Төрөөс баримтлах үндсэн зарчмыг тодорхойлох” гэсэн зорилтын хүрээнд хуулийн төслөөс дараах зохицуулалтыг сонгон авч үзэв. Хуулийн төслийн 4 дүгээр зүйлд Төрөөс баримтлах үндсэн зарчмыг тодорхойлохдоо нийгмийн эрүүл мэндийн тусламж, үйлчилгээг төрөөс үзүүлэхдээ зайлшгүй баримтлах зарчмуудыг оновчтой, зөв тусгасан байна. Тухайлбал, нийгмийн эрүүл мэндийн тусламж үйлчилгээг тэгш, хүртээмжтэй хүргэх, төрийн үйлчилгээ шуурхай, ил тод хариуцлагатай байх нь иргэд нийгмийн эрүүл мэндийн тусламж үйлчилгээ авах баталгаа бүрдэх юм.

3.1.2. Хуулийн төслөөр тавьсан “Нийгмийн эрүүл мэндийг хамгаалах, нийгмийн эрүүл мэндийн тусламж, үйлчилгээ авах эрхийг хангахад аж ахуйн нэгж, байгууллага, албан тушаалтан, иргэний гүйцэтгэх үүргийг тодорхойлох” гэсэн хоёр дахь зорилтын хүрээнд хуулийн төслөөс дараах зохицуулалтыг сонгон авч үзэв.

|  |
| --- |
| ***6 дугаар зүйл. Монгол Улсын Их Хурлын бүрэн эрх***  6.1.Монгол Улсын Их Хурал нийгмийн эрүүл мэндийг хамгаалах, дэмжих талаар дараах бүрэн эрхийг хэрэгжүүлнэ:  6.1.1. Нийгмийн эрүүл мэндийн ноцтой байдлын үед шуурхай авч хэрэгжүүлэх арга хэмжээтэй холбогдсон Улсын Их Хурлын шийдвэрийн төслийг дараалал харгалзахгүйгээр хэлэлцэн шийдвэрлэх;  6.1.2. Хууль тогтоомжид заасан бусад бүрэн эрх. |

Монгол Улсын Их Хурлын нийгмийн эрүүл мэндийг хамгаалах, дэмжих талаар хэрэгжүүлэх бүрэн эрхийг хуулийн төслийн 6 дугаар зүйлийн 6.1.2 дахь хэсэгт Хууль тогтоомжид заасан бусад бүрэн эрх гэж заасан нь Монгол Улсын Их Хурлаас нийгмийн эрүүл мэндийн тусламж, үйлчилгээний талаар хэрэгжүүлэх бүрэн эрхийг тодорхойгүй заасан байх тул Монгол Улсын Их Хурлаас хэрэгжүүлэх бүрэн эрхийг хууль тогтоомжид заасан бусад бүрэн эрхээс гадна нийгмийн эрүүл мэндийн тусламж, үйлчилгээ үзүүлэхтэй холбоотойгоор тусгайлан тодорхой заах шаардлагатай. Гэтэл хуулийн төсөлд Нийгмийн эрүүл мэндийн ноцтой байдлын үед шуурхай авч хэрэгжүүлэх арга хэмжээтэй холбогдсон Монгол Улсын Их Хурлын шийдвэрийн төслийг дараалал харгалзахгүйгээр хэлэлцэн шийдвэрлэх; гэж ганц зохицуулалт тусгасан нь Монгол Улсын Их Хурлын гүйцэтгэх үүргийг тодорхойлох хуулийн төслийн зорилгод нийцэхгүй байна. Тиймээс нийгмийн эрүүл мэндийн тусламж, үйлчилгээний хууль тогтоомжийг хэрэгжүүлэх талаар засгийн газраас зохион багуулж байгаа ажилд хяналт тавих зэрэг Монгол Улсын Их Хурлын бүрэн эрхийг тусгах болон хуулийн төслийн 7 дугаар зүйлдМонгол Улсын Засгийн газрын бүрэн эрхийг заасан зарим хэсэгтэй уялдуулах шаардлагатай.

|  |
| --- |
| **7 дугаар зүйл. Монгол Улсын засгийн газрын бүрэн эрх**  7.1. Гамшгаас хамгаалах тухай хуулийн 11 дүгээр зүйлийн 11.3.5 дах хэсэг, Эрүүл мэндийн тухай хуулийн 35 дугаар зүйлийн 35.1 дэх хэсэгт зааснаас бусад нийгмийн эрүүл мэндийн ноцтой байдлаас урьдчилан сэргийлэх, тэмцэх чиглэлээр хорио цээр, хөдөлгөөний болон цагийн хязгаарлалт тогтоох, зайнаас харьцах зэрэг шаардлагатай арга хэмжээг эрүүл мэндийн асуудал эрхэлсэн төрийн захиргааны төв байгууллагын саналыг үндэслэн авах, тэдгээрт мөрдөх журам, зааврыг батлах;  7.2. Иргэний эрүүл мэнд, орлогыг хамгаалах, ажлын байрыг хадгалах, эдийн засгийг идэвхжүүлэх, нийгмийн эрүүл мэндийн тусламж, үйлчилгээ үзүүлэх, хорио цээрийн болон хязгаарлалтын дэглэмд шаардлагатай санхүүжилтийг шийдвэрлэх зорилгоор төсвийн асуудал эрхэлсэн төрийн захиргааны төв байгууллагын саналыг үндэслэн Улсын Их Хурлаар төсвийн тодотголыг батлуулах;  7.3. Хорио цээр, хязгаарлалтын дэглэмийн улмаас үйл ажиллагаа нь доголдсон аж ахуйн нэгж, байгууллага, цалин, орлого нь тасалдсан иргэдэд зохих дэмжлэг үзүүлэх;  7.4. Өмчийн хэлбэр үл харгалзан бүх шатны боловсролын байгууллагын хичээл, сургалтын үйл ажиллагааг тодорхой хугацаагаар теле, цахим хэлбэрт шилжүүлэх арга хэмжээг зохион байгуулах, сургалтын болон дотуур байрны төлбөрийг хөнгөлөх, дараагийн төлбөрт шилжүүлэх журмыг боловсролын асуудал эрхэлсэн төрийн захиргааны төв байгууллагын саналыг үндэслэн батлах;  7.5. Бүх шатны сургалтын байгууллагын үйл ажиллагааг тодорхой хугацаагаар хойшлуулсан, хязгаарласан тохиолдолд цахим, зайн сургалтыг чанартай, хүртээмжтэй хүргэх талаар шийдвэр гаргах;  7.6. Нийгмийн эрүүл мэндийн ноцтой байдлын үед өргөн хэрэглээний болон стратегийн ач холбогдол бүхий зарим бараа бүтээгдэхүүний үнэ тогтвортой байхад чиглэсэн төрийн зохицуулалтын арга хэмжээг авах;  7.7. Хүн амыг нийгмийн эрүүл мэндийн тусламж, үйлчилгээ, дархлаажуулалтын бэлдмэл, эм, эмнэлгийн хэрэгслээр тэгш, хүртээмжтэй хангах;  7.8. Нийгмийн эрүүл мэндийн ноцтой байдлын үед харилцаа холбоо, мэдээллийн технологи, эрчим хүч, хүнс хангамж, шатахуун түгээх газар, төрийн өмчит онц чухал болон стратегийн зориулалттай үйлдвэрлэл, үйлчилгээний байгууллагын тасралтгүй, хэвийн үйл ажиллагааг хангах арга хэмжээг авах;  7.9. Хүний амь нас, эрүүл мэндийг хамгаалахад зайлшгүй шаардлагатай бараа бүтээгдэхүүн, эм, эмнэлгийн хэрэгсэл, тоног төхөөрөмжийг улсын хилээр хойшлуулшгүйгээр нэвтрүүлэх арга хэмжээг авах;  7.10. Архи, согтууруулах ундаа, тамхи, мансууруулах бодис болон чихэр, транс тос, давс ихтэй, даршилсан бүтээгдэхүүнд онцгой албан татварыг нэмэгдүүлэх санал боловсруулж, Улсын Их Хурлаар шийдвэрлүүлэх;  7.11. Эрүүл мэндийн асуудал эрхэлсэн төрийн захиргааны төв байгууллагын саналыг үндэслэн хүний эрүүл мэндэд сөргөөр нөлөөлөх хүнсний хэрэглээг дэмжсэн зар сурталчилгааг хянах, хязгаарлах талаар шийдвэр гаргах;  7.12. Хууль тогтоомжид заасан бусад бүрэн эрх. |

Монгол Улсын Засгийн газрын бүрэн эрхийг хуульчилж заахдаа нийгмийн эрүүл мэндийн ноцтой байдлын үед хэрэгжүүлэх бүрэн эрхээр хязгаарласан нь хуулийн төслийн зорилгыг бүрэн хангахгүй байна.

Монгол Улсын Засгийн газрын хэрэгжүүлэх үүрэгт **“**Хүн амын эрүүл мэндийг хамгаалах, биеийн тамир, спортыг хөгжүүлэх бодлого боловсруулан хэрэгжүүлнэ. Хууль тогтоомжид заасны дагуу хүн амын эрүүл мэндийг хамгаалах ажилд улс, олон нийтийн байгууллага, иргэдийн хүчийг нэгтгэн зохион байгуулна[[1]](#footnote-1).” гэж заасны дагуу хуулийн төслийн 7 дугаар зүйлд нийгмийн эрүүл мэндийг хамгаалах, дэмжих талаар хэрэгжүүлэх бүрэн эрхийг тусгах шаардлагатай. Тухайлбал, Төрөөс нийгмийн эрүүл мэндийн тусламж, үйлчилгээний талаар баримтлах бодлогыг хэрэгжүүлэх ажлыг зохион байгуулах болон Нийгмийн эрүүл мэндийн тусламж, үйлчилгээний тухай хууль тогтоомжийн биелэлтийг зохион байгуулах бүрэн эрхийг зайлшгүй тусгах нь зүйтэй.

|  |
| --- |
| **8 дугаар зүйл. Эрүүл мэндийн асуудал эрхэлсэн төрийн захиргааны төв байгууллагын бүрэн эрх**  8.11. Хүнсний сүлжээнд нийлүүлэх хүнсний бүтээгдэхүүний сав, баглаа боодол, шошгололт, хүнсний шим тэжээлийн талаарх мэдээлэл хүргэх, |

а/ Хуулийн төслийн 8 дугаар зүйлийн 8.11-д Хүнсний сүлжээнд нийлүүлэх хүнсний бүтээгдэхүүний сав, баглаа боодол, шошгололт, хүнсний шим тэжээлийн талаарх мэдээлэл хүргэх гэж заасан нь хуулийн төслийн Нийгмийн эрүүл мэндийг хамгаалах, нийгмийн эрүүл мэндийн тусламж, үйлчилгээ авах эрхийг хангахад аж ахуйн нэгж, байгууллага, албан тушаалтан, иргэний гүйцэтгэх үүргийг тодорхойлох үндсэн зорилтод нийцэхгүй байна.

б/ Нийгмийн эрүүл мэндийг хамгаалах асуудал зөвхөн эрүүл мэндийн салбараар хязгаарлагдахгүй нийгмийн бусад салбарын үйл ажиллагаагаар дамжин хэрэгжих тул хуулийн төслийн 8 дугаар зүйлд заасан эрүүл мэндийн асуудал хариуцсан төрийн захиргааны төв байгууллагын бүрэн эрхтэй холбоотой зохицуулалтаас гадна бусад салбарын төрийн захиргааны төв байгууллагын бүрэн эрхийг зохицуулсны үндсэн дээр хуулийн төслийн зорилт хэрэгжих нөхцөл бүрдэнэ. Тухайлбал,

* Боловсрол, шинжлэх ухааны яам

Боловсрол, шинжлэх ухааны яамны эрхлэх асуудлын[[2]](#footnote-2) хүрээнд нийцүүлж нийгмийн эрүүл мэндийг хамгаалах талаар дараах бүрэн эрхийг зохицуулах:

-Хүүхдүүдийг эрүүл амьдрах зан үйлд сургах

-Ерөнхий боловсролын сургуулийн сургалтын хөтөлбөрт согтуурах, мансуурах, донтох байдалд өртөх болон амиа хорлохоос урьдчилан сэргийлэх хөтөлбөр нэвтрүүлэх г.м

* Хүнс, хөдөө аж ахуй, хөнгөн үйлдвэрийн яам

Хүнс, хөдөө аж ахуй, хөнгөн үйлдвэрийн яамны эрхлэх асуудлын[[3]](#footnote-3) хүрээнд нийцүүлж нийгмийн эрүүл мэндийг хамгаалах талаар дараах бүрэн эрхийг зохицуулах:

-Хүнсний аюулгүй байдлыг хангах

-Агаарын бохирдлын эсрэг үйл ажиллагаа хэрэгжүүлэх гэх мэт.

* Сангийн яам

Сангийн яамны эрхлэх асуудлын[[4]](#footnote-4) хүрээнд нийцүүлж нийгмийн эрүүл мэндийг хамгаалах талаар дараах бүрэн эрхийг зохицуулах:

-Татварын бодлогын хүрээнд архи, тамхины татварын хувь хэмжээтэй холбоотой асуудлыг зохицуулах гэх мэт.

* Хууль зүй, дотоод хэргийн яам

Хууль зүй, дотоод хэргийн яамны эрхлэх асуудлын[[5]](#footnote-5) хүрээнд нийцүүлж нийгмийн эрүүл мэндийг хамгаалах талаар дараах бүрэн эрхийг зохицуулах:

-Архидан согтуурахтай тэмцэх тухай хууль болон тамхины хяналтын тухай хуулийн хэрэгжилтэд хяналт тавих

-Хар тамхитай тэмцэх үйл ажиллагаанд хяналт тавих, удирдлага, арга зүйгээр хангах гэх мэт.

|  |
| --- |
| **11 дүгээр зүйл. Нийгмийн эрүүл мэндийн тусламж, үйлчилгээний төрөл**  11.1. Нийгмийн эрүүл мэндийн тусламж, үйлчилгээ үзүүлэх байгууллага нь дараах төрлийн нийгмийн эрүүл мэндийн тусламж, үйлчилгээг үзүүлнэ:  11.1.1. хүн амын эрүүл мэндийн байдал, түүнд нөлөөлөх хүчин зүйлийг тандах, судлах, хянах;  11.1.2. олон нийтийн эрүүл мэндийн тэргүүлэх асуудал, эрүүл мэндэд учирч буй эрсдэлийг тодорхойлох;  11.1.3. өвчин, эмгэгээс урьдчилан сэргийлэх, эрт илрүүлэх;  11.1.4. эрүүл мэндийн боловсрол олгох, эрүүл мэндийг дэмжих;  11.1.5. нийгмийн эрүүл мэндийн ноцтой байдлын үеийн тусламж, үйлчилгээ; |

Нийгмийн эрүүл мэндийн тусламж, үйлчилгээний төрлийг Хүн амын эрүүл мэндийн байдал, түүнд нөлөөлөх хүчин зүйлийг тандах, судлах, хянах тусламж, үйлчилгээ: олон нийтийн эрүүл мэндийн тэргүүлэх асуудал, эрүүл мэндэд учирч буй эрсдэлийг тодорхойлох; өвчин, эмгэгээс урьдчилан сэргийлэх, эрт илрүүлэх; эрүүл мэндийн боловсрол олгох, эрүүл мэндийг дэмжих; нийгмийн эрүүл мэндийн ноцтой байдлын үеийн тусламж, үйлчилгээ гэж нийт 5 төрөлд ангилан Эрүүл мэндийн тухай хуулийн 13 дугаар зүйлийн 13.2[[6]](#footnote-6) дахь хэсэгт заасантай нийцүүлж тодорхойлсон ньНийгмийн эрүүл мэндийг хамгаалах, нийгмийн эрүүл мэндийн тусламж, үйлчилгээ авах эрхийг хангахад аж ахуйн нэгж, байгууллага, албан тушаалтан, иргэний гүйцэтгэх үүргийг тодорхойлох зорилтыг хангахад ач холбогдолтой болсон байна.

|  |
| --- |
| **24 дүгээр зүйл.Аж ахуйн нэгж, байгууллагын эрх, үүрэг**  24.2.Аж ахуйн нэгж, байгууллага нийгмийн эрүүл мэндийг хамгаалах талаар дараах үүрэгтэй:  24.2.3.ажлын байранд агааржуулалт, ариутгал, халдваргүйжүүлэлтийг тогтмол хийх;  24.2.4.хорио цээр, хөдөлгөөний хязгаарлалт, тусгаарлалтын дэглэмд байгаа ажилтны ажлын байрыг хэвээр хадгалах;  24.2.5.эрх бүхий байгууллагын шийдвэрээр хориглосон үйл ажиллагаа явуулахгүй байх;  24.2.6.үйл ажиллагаагаа мэдээллийн технологи ашиглан цахимаар явуулах боломжийг бүрдүүлэх;  24.2.7.нийгмийн эрүүл мэндийн ноцтой байдлын үед түрээсийн төлбөрийг нэмэх, бараа, үйлчилгээний үнийн хөөрөгдөл, зохиомол хомстол үүсгэхгүй байх;  24.2.8. нийгмийн эрүүл мэндийн ноцтой байдлын үед өндөр настай, хууч өвчтэй, эрүүл мэндийн тогтмол тусламж, үйлчилгээ шаардлагатай, хөгжлийн бэрхшээлтэй, жирэмсэн, эмзэг болон эрсдэлт бүлэгт үзүүлэх сөрөг нөлөөллийг бууруулах;  24.2.9.хуульд заасан бусад үүрэг.  24.3.Нийгмийн эрүүл мэндийн ноцтой байдлын талаар олон нийтийг төөрөгдүүлэх, худал мэдээлэл түгээхийг хориглоно.  24.4.Өвчилсөн, эдгэрсэн, халдвар авсан байж болзошгүй сэжигтэй хүн болон хавьталд орсон хүний нэр төр, алдар хүндийг гутаан доромжлох, нэр, байршил, холбоо барих мэдээлэл, гэр бүлийн гишүүдийн нэр, байршил, холбоо барих мэдээлэл, зураг, бичлэг, дүрс мэдээ, мэдээлэл тараахыг хориглоно. |

Хуулийн төслийн 24 дүгээр зүйлийн 24.2 дахь хэсэгт аж ахуй нэгж, байгууллагын нийгмийн эрүүл мэндийн талаар хүлээх үүргийг зохицуулахдаа дээр дурдсантай адил нийгмийн эрүүл мэндийн асуудлын зөвхөн нэг хэсэг болох халдварт өвчинтэй холбоотой буюу нийгмийн эрүүл мэндийн ноцтой байдлын үеийн асуудлыг ихэвчлэн зохицуулсан нь хуулийн төслийн зорилтыг хангахад хангалттай зохицуулалт болж чадаагүй байна. Түүнчлэн төрийн бус байгууллага нийгмийн эрүүл мэндийг хамгаалах асуудлаар захиргааны хэргийн шүүхэд нийтийн ашиг сонирхлыг төлөөлөн нэхэмжлэл гаргах эрхийг Захиргааны хэрэг шүүхэд хянан шийдвэрлэх тухай хуульд хуульчилсан[[7]](#footnote-7) байдагтай уялдуулан нийгмийн эрүүл мэндийн талаар төрийн бус байгууллагын эдлэх эрхийг хуулийн төсөлд оруулж хуульчлах нь хуулийн төслийн зорилтыг хангахад чухал ач холбогдолтой.

3.1.3. Хуулийн төслөөр тавьсан “Нийгмийн эрүүл мэндийн байгууллага, ажилтны үйл ажиллагаатай холбогдсон харилцааг зохицуулах” гэсэн гурав дахь зорилтын хүрээнд хуулийн төслөөс дараах зохицуулалтыг сонгон авч үзэв.

|  |
| --- |
| **13 дугаар зүйл. Нийгмийн эрүүл мэндийн үндэсний төвийн чиг үүрэг**  13.1. Нийгмийн эрүүл мэндийн үндэсний төв нь энэ хуулийн 11.1-11.6 дах хэсэгт заасан чиг үүргээс гадна дараах чиг үүргийг хэрэгжүүлнэ:  13.1.1. нийгмийн эрүүл мэндийн талаар баримтлах бодлого, хөтөлбөрийг хэрэгжүүлэн мэргэжил, арга зүйн удирдлагаар хангах;  13.1.2. нийгмийн эрүүл мэндэд нөлөөлж буй хүрээлэн байгаа орчны нөлөөлөл, хүчин зүйлийг тогтоох, үнэлэх чиглэлээр судалгаа хийх, тандах, хянах, мэдээлэх;  13.1.3. өвчин эмгэгээс урьдчилан сэргийлэх талаар эрүүл мэндийн боловсрол олгож, эрүүл амьдрах зан үйлийг төлөвшүүлэх;  13.1.4. нийгмийн эрүүл мэндийн чиглэлээр үндэсний хэмжээнд лавлагаа лабораторийн үүрэг гүйцэтгэх;  13.1.5. биотехнологийн урьдчилан сэргийлэх тарилга, биобэлдмэлийг турших, үйлдвэрлэх, ханган нийлүүлэх.  13.2. Нийгмийн эрүүл мэндийн талаар баримтлах бодлого, хөтөлбөрийг хэрэгжүүлэн мэргэжил, арга зүйн удирдлагаар хангах чиглэлээр дараах чиг үүргийг хэрэгжүүлнэ:  13.2.1. нийгмийн эрүүл мэндийн талаар хэрэгжүүлэх хөтөлбөр, стандарт, дүрэм, журмын хэрэгжилтэд хяналт тавих;  13.2.2. нийгмийн эрүүл мэндийг хамгаалах төлөвлөгөө боловсруулж, хэрэгжүүлэх;  13.2.3. нийгмийн эрүүл мэндийн төв, анхан шатны эрүүл мэндийн төвийг мэргэжил, арга зүйн удирдлагаар хангах;  13.2.4. нийгмийн эрүүл мэндийн сургалтыг зохион байгуулах;  13.2.5. нийгмийн эрүүл мэндийн ажилтныг чадваржуулах урт болон богино хугацааны сургалтыг төлөвлөх, зохион байгуулах, үр дүнг үнэлэх;  13.2.6. нийгмийн эрүүл мэндийг хамгаалах дэвшилтэт аргыг судалж, нэвтрүүлэх;  13.2.7. нэн аюултай халдвар, эмгэг төрүүлэгч, биологийн бодис, халдварын голомт, тодорхойлох, тархвар зүйн судалгаа хийхэд мэргэжил арга зүйн туслалцаа үзүүлэх;  13.2.8. эрсдэлийн харилцаа холбоог нэгдсэн удирдлагаар хангах;  13.3. Нийгмийн эрүүл мэндэд нөлөөлж буй хүрээлэн байгаа орчны нөлөөлөл, хүчин зүйлийг тогтоох, үнэлэх чиглэлээр судалгаа хийх, тандах, хянах, мэдээлэх чиглэлээр дараах чиг үүргийг хэрэгжүүлнэ:  13.3.1. жил бүр нийгмийн эрүүл мэндэд нөлөөлж буй хүрээлэн байгаа орчны хүчин зүйлийг тогтоох судалгааг хийж, үр дүнг танилцуулж, авах арга хэмжээний төлөвлөгөө баталж, хэрэгжүүлэх;  13.3.2. орчны эрүүл мэнд, хор судлал, химийн бодисын хордлогын нөхцөл байдлын талаар дүн шинжилгээ хийх, эрдэм шинжилгээ, судалгааны ажлыг зохион байгуулж, мэдээлэх;  13.3.3. уур амьсгалын өөрчлөлт нийгмийн эрүүл мэндэд үзүүлэх нөлөөллийг тандан судлах, мэдээ мэдээллээр хангах;  13.3.3. нийгмийн эрүүл мэндийн ноцтой байдлын талаар урьдчилан тандан судалж, төрийн бусад байгууллагыг мэдээллээр хангах;  13.3.4. эрүүл мэндийн нөлөөллийн үнэлгээ хийж, лавлагаа, зөвлөмжөөр хангах;  13.3.5. хүн амын хоол тэжээл, хүнсний аюулгүй байдал, эрүүл ахуйн чиглэлээр тандалт, судалгаа хийх;  13.3.6. эмчилгээний хоолны болон тусгай дэглэмийн хоолны жор боловсруулахад арга зүйн зөвлөгөө өгөх, сургалт зохион байгуулах;  13.3.7. биологийн идэвхт бүтээгдэхүүн, зохицуулах үйлчилгээтэй хүнс, баяжуулсан хүнс, хувиргасан амьд организм, түүнээс гаралтай хүнс, органик хүнсний талаарх нийгмийн эрүүл мэндэд нөлөөлөх байдлын үнэлгээ хийх;  13.3.8. улсын хэмжээнд нийгмийн эрүүл мэндийн мэдээллийн сан, нэгдсэн сүлжээг хөтлөх, зохион байгуулах;  13.4. Өвчин эмгэгээс урьдчилан сэргийлэх талаар эрүүл мэндийн боловсрол олгож, эрүүл амьдрах зан үйлийг төлөвшүүлэх чиглэлээр дараах чиг үүргийг хэрэгжүүлнэ:  13.4.1. нийгмийн эрүүл мэндийг дэмжих, өвчин эмгэгээс урьдчилан сэргийлэх чиглэлээр хэрэгжиж байгаа хууль тогтоомжийн хэрэгжилтийг хангах;  13.4.2. суурь боловсролын сургалтын хөтөлбөрт эрүүл мэндийн боловсрол олгох, эрүүл зан үйл, аж төрөх хэв маягийг төлөвшүүлэхэд чиглэсэн сургалтын хөтөлбөрийн санал боловсруулж, боловсролын асуудал эрхэлсэн төрийн захиргааны төв байгууллагад хүргүүлэх;  13.4.3. эрүүл хооллолт, амьдралын зөв дадал бий болгох чиглэлээр сургалт, сурталчилгааны ажлыг зохион байгуулах;  13.4.4. хүний эрүүл мэндэд сөргөөр нөлөөлөх бүтээгдэхүүний зар сурталчилгааг хориглох, хязгаарлах саналыг холбогдох төрийн захиргааны байгууллагад хүргүүлэх;  13.4.5. өвчний тархвар зүйн судалгааны арга зүй боловсруулах;  13.4.6. хүн амын дундах эрсдэлт зан үйлийг судлан тогтоох судалгааны арга зүй боловсруулах;  13.4.7. эрсдэлийн үнэлгээ хийх, судалгааны тайланг олон нийтэд мэдээлэх;  13.4.8. нэн аюултай халдваруудын тархвар зүйн тандалт хийж, үр дүнг танилцуулах;  13.4.9. зонхилон тохиолдох халдварт бус өвчний эрт илрүүлгийг нэгдсэн зохион байгуулалтаар хангах;  13.5. Нийгмийн эрүүл мэндийн чиглэлээр үндэсний хэмжээнд лавлагаа лабораторийн үүрэг гүйцэтгэх чиглэлээр дараах чиг үүргийг хэрэгжүүлнэ:  13.5.1. хүнсний бүтээгдэхүүний шимт бодис, тэжээллэг чанарын талаар тандалт судалгаа хийх, лабораторийн шинжилгээ хийж дүгнэлт гаргах;  13.5.2. хүнсний бүтээгдэхүүний шим тэжээлийн хүний эрүүл мэнд, удмын сан, хүрээлэн байгаа орчинд учруулах сөрөг нөлөөллийг судлах;  13.5.3. хүнсний шим тэжээл, орчны эрүүл мэндийн асуудлаар үндэсний лавлагаа лабораторийн үүрэг гүйцэтгэх, мэргэжил арга зүйн удирлагаар хангах, сургалт, сурталчилгаа явуулах;  13.5.4. хөрс, ус, агаарын найрлагын агууламж тогтоох шинжилгээ хийх, дүгнэлт гаргах;  13.5.5. химийн болон эмнэлзүйн хор илрүүлэх лабораторийн шинжилгээ хийх;  13.5.6. химийн бодисын хүний эрүүл мэнд, удмын сан, хүрээлэн байгаа орчинд учруулах сөрөг нөлөөллийн талаар тандалт судалгаа хийж, мэдээллийн сан бүрдүүлэх;  13.5.7. Хор судлалын чиглэлээр лабораторийн сургалт, сурталчилгаа явуулах;  13.6. Биотехнологийн урьдчилан сэргийлэх тарилга, биобэлдмэлийг турших, үйлдвэрлэх, ханган нийлүүлэх чиглэлээр дараах чиг үүргийг хэрэгжүүлнэ:  13.6.1.дархлаажуулалтын болон эмчилгээ, оношилгооны чиглэлээр биобэлдмэл үйлдвэрлэх;  13.6.2. биобэлдмэл, хүнсний нэмэлт бүтээгдэхүүний шинэ загвар боловсруулах, сайжруулах чиглэлээр судалгаа, шинжилгээний ажил гүйцэтгэх;  13.6.3. биотехнологийн шинэ бүтээгдэхүүн турших, үйлдвэрлэлд нэвтрүүлэх;  13.6.4. био аюулгүй байдлыг хангах;  13.6.5. молекул, биологи, биотехнологийн туршилтын лабораторийн үйл ажиллагаа эрхлэх;  13.6.6. үндэсний хэмжээнд полиомиелитийн лабораторийн үйл ажиллагаа эрхлэх.  13.6.7. хуульд заасан бусад.  13.7. Нийгмийн эрүүл мэндийн үндэсний төвийн захирлыг эрүүл мэндийн асуудал эрхэлсэн Засгийн газрын гишүүн томилно |

Хуулийн төслийн 13 дугаар зүйлийн 13.1 дэх хэсэгт Нийгмийн эрүүл мэндийн тусламж, үйлчилгээ үзүүлэх байгууллагын чиг үүргийг 13 дугаар 13.2 дахь хэсэгт Нийгмийн эрүүл мэндийн талаар баримтлах бодлого, хөтөлбөрийг хэрэгжүүлэн мэргэжил арга зүйн удирдлагаар хангах чиглэлээр, 13 дугаар 13.3. дахь хэсэгт Нийгмийн эрүүл мэндэд нөлөөлж буй хүрээлэн буй орчны нөлөөлөл, хүчин зүйлийг тогтоох, үнэлэх чиглэлээр, 13 дугаар зүйлийн 13.4 дэх хэсэгт Өвчин эмгэгээс урьдчилан сэргийлэх талаар эрүүл мэндийн боловсрол олгож, эрүүл амьдрах зан төлвийг төлөвшүүлэх чиглэлээр, 13 дугаар зүйлийн 13.5 дахь хэсэгт Нийгмийн эрүүл мэндийн чиглэлээр үндэсний хэмжээнд лавлагаа, лабораторын үүрэг гүйцэтгэх чиглэлээр, 13 дугаар зүйлийн 13.6 дахь хэсэгт Биотехнологийн урьдчилан сэргийлэх тарилга, биобэлдмэлийг турших, үйлдвэрлэх, ханган нийлүүлэх чиглэлээр зохион байгуулах гэж чиглэл тус бүрээр тодорхойлсон боловч хэнд, ямар байгууллагад хүргэх, зориулах нь тодорхойгүй, нийгмийн эрүүл мэндийн үндэсний төвөөс нийгмийн эрүүл мэндэд хамаарал бүхий холбогдох байгууллагуудтай хэрхэн харилцах, ажлын уялдааг хангах, хамтран ажиллах, судалгаа шинжилгээ хийх болон холбогдох шаардлагатай бусад зохицуулалтыг тусгаагүй байгаа нь хуулийн төслийн зорилтыг хангах боломжгүйд хүргэж байна.

Түүнчлэн хуулийн төслийн 11 дүгээр зүйлд тодорхойлсон нийгмийн эрүүл мэндийн тусламж, үйлчилгээний төрлийг хуулийн төслийн 13 дугаар зүйлд заасан нийгмийн эрүүл мэндийн тусламж, үйлчилгээ үзүүлэх байгууллагын чиг үүрэгтэй уялдуулах нь хуулийн төслийн зорилтыг хэрэгжүүлэхэд ач холбогдолтой болно.

|  |
| --- |
| 14 дүгээр зүйл. Анхан шатны эрүүл мэндийн төвийн чиг үүрэг  14.1. Нийгмийн эрүүл мэндийн төв /цаашид “Төв” гэх/ нь энэ хуулийн 11.1-11.6 дах хэсэгт зааснаас гадна дараах чиг үүргийг хэрэгжүүлнэ:  14.1.1. нийгмийн эрүүл мэндийн тусламж, үйлчилгээг дангаараа болон бусад эрүүл мэндийн байгууллагууд, аж ахуйн нэгж байгууллага, олон нийт, иргэдийн оролцоотой хамтран хэрэгжүүлэх;  14.1.2. нийгмийн эрүүл мэндийн тусламж, үйлчилгээг зохион байгуулах;  14.1.3. эрүүл мэндийн талаар баримтлах бодлого, хөтөлбөрийн нийгмийн эрүүл мэндийн чиглэлийг анхан шатны эрүүл мэндийн байгууллагын нэгдсэн удирдлагаар хангаж, хэрэгжилтийг зохион байгуулах, нийгмийн эрүүл мэндийн дэмжих бодлого, төлөвлөгөө боловсруулах;  14.1.4. хүний эрүүл мэндэд нөлөөлж буй нийгэм, зан үйл, эрүүл мэндэд учирч буй эрсдэлт хүчин зүйлийг үнэлэх, тандах, хянах, судалгааны үр дүнг нийтэд болон холбогдох байгууллагад мэдээлэх үйл ажиллагааг зохион байгуулах;  14.1.5.дархлаажуулалтад хамрагдах, өвчин, эмгэгээс урьдчилан сэргийлэх, эрүүл мэндийн боловсрол олгож, эрүүл зан үйлийг төлөвшүүлэх үйл ажиллагааг зохион байгуулах;  14.1.6.зонхилон тохиолдох өвчний эрт илрүүлгийг нэгдсэн удирдлага, зохион байгуулалтаар хангах, мэдээлэх, хянах үйл ажиллагааг зохион байгуулах;  14.1.7. нийгмийн эрүүл мэндийн ноцтой байдлын бэлэн байдал, хариу арга хэмжээг авч хэрэгжүүлэх;  14.1.8. эрүүл мэндийг дэмжих, хамгаалах, эрүүл зан үйлийг төлөвшүүлэх үйл ажиллагаанд салбар дундын оролцоог ханган, төр, хувийн хэвшил, төрийн бус байгууллага, иргэд, олон нийттэй хамтран зохион байгуулах;  14.1.9.анхан шатны эрүүл мэндийн байгууллагыг чадавхжуулах;  14.1.10.хувь хүнд болон хүн амд суурилсан эрүүл мэндийн үйлчилгээний үр ашиг, хүртээмж, чанарыг үнэлэх;  14.1.11. эрүүл мэндийн асуудлын талаарх шинэ ойлголт, шинэлэг шийдлүүдийн талаар судлах;  14.1.12.харьяалах нутаг дэвсгэрийн эрүүл мэндийн байгууллагыг мэргэжил, арга зүйн удирдлагаар хангах;  14.1.13. хоол тэжээл, хүнсний аюулгүй байдал, хоол тэжээлээс хамааралт өвчин, эмгэг түүнд нөлөөлж буй хүчин зүйл, шалтгаан, эрүүл мэндийн нөлөөллийн үнэлгээ, тандалт судлагааг хийж, мэдээлэх, урьдчилан сэргийлэх арга хэмжээг зохион байгуулах;  14.1.14. хоол тэжээл, хүнсний аюулгүй байдлын чиглэлээр бодлого, стратеги, зөвлөмж, төсөл, хөтөлбөрийг хэрэгжүүлэх;  14.1.15. хүн амын эрүүл, аюулгүй амьдрах гадаад болон дотоод орчны үнэлгээ, тэдгээрийн сөрөг нөлөөллөөс хүний эрүүл мэндэд учирч болох эрсдэлээс урьдчилан сэргийлэх, хариу арга хэмжээг нутаг дэвсгэрийн хэмжээнд төлөвлөн зохион байгуулах; |

|  |
| --- |
| 16 дугаар зүйл. Анхан шатны эрүүл мэндийн төвийн чиг үүрэг  16.1. Анхан шатны эрүүл мэндийн төв нь дараах чиг үүргийг хэрэгжүүлнэ:  16.1.1. нийгмийн эрүүл мэндийн тусламж, үйлчилгээг дангаараа болон бусад эрүүл мэндийн байгууллагууд, аж ахуйн нэгж байгууллага, олон нийт, иргэдийн оролцоотой хамтран хэрэгжүүлэх;  16.1.2. нийгмийн эрүүл мэндийн тусламж, үйлчилгээг зохион байгуулах;  16.1.3. нийгмийн эрүүл мэндийг дэмжих, хамгаалах төлөвлөгөө боловсруулах;  16.1.4. хүний эрүүл мэндэд нөлөөлж буй нийгэм, зан үйл, эрүүл мэндэд учирч буй эрсдэлт хүчин зүйлийг үнэлэх, тандах, хянах;  16.1.5.дархлаажуулалтад хамрагдах, өвчин, эмгэгээс урьдчилан сэргийлэх, эрүүл мэндийн боловсрол олгож, эрүүл зан үйлийг төлөвшүүлэх үйл ажиллагааг зохион байгуулах;  16.1.6.зонхилон тохиолдох өвчний эрт илрүүлгийг зохион байгуулах;  16.1.7. нийгмийн эрүүл мэндийн ноцтой байдлын бэлэн байдал, хариу арга хэмжээг хэрэгжүүлэх;  16.1.8. эрүүл мэндийг дэмжих, хамгаалах, эрүүл зан үйлийг төлөвшүүлэх үйл ажиллагаанд салбар дундын оролцоог ханган, төр, хувийн хэвшил, төрийн бус байгууллага, иргэд, олон нийттэй хамтран зохион байгуулах;  16.1.9. хоол тэжээл, хүнсний аюулгүй байдал, хоол тэжээлээс хамааралт өвчин, эмгэг түүнд нөлөөлж буй хүчин зүйлээс сэргийлэх, зөвлөх, мэдээлэх, урьдчилан сэргийлэх арга хэмжээг зохион байгуулах;  16.1.10. хүн амын эрүүл, аюулгүй амьдрах гадаад болон дотоод орчны сөрөг нөлөөллөөс хүний эрүүл мэндэд учирч болох эрсдэлээс урьдчилан сэргийлэх, хариу арга хэмжээг нутаг дэвсгэрийн хэмжээнд зохион байгуулах |

Хуулийн төслийн 14 дүгээр зүйлд заасан Нийгмийн эрүүл мэндийн төвийн чиг үүрэг нь тус хуулийн төслийн 16 дугаар зүйлд заасан Анхан шатны эрүүл мэндийн төвийн чиг үүрэгтэй бүхэлдээ давхцалтай байгаа нь “Нийгмийн эрүүл мэндийн байгууллага, ажилтны үйл ажиллагаатай холбогдсон харилцааг зохицуулах” гэсэн гурав дахь зорилтыг хэрэгжүүлэхэд асуудал үүсгэхээр байна. Тухайлбал, 14.1.8-д эрүүл мэндийг дэмжих, хамгаалах, эрүүл зан үйлийг төлөвшүүлэх үйл ажиллагаанд салбар дундын оролцоог ханган, төр, хувийн хэвшил, төрийн бус байгууллага, иргэд, олон нийттэй хамтран зохион байгуулах гэж заасан Нийгмийн эрүүл мэндийн төвийн чиг үүрэг нь тус хуулийн төслийн 16.1.8-д эрүүл мэндийг дэмжих, хамгаалах, эрүүл зан үйлийг төлөвшүүлэх үйл ажиллагаанд салбар дундын оролцоог ханган, төр, хувийн хэвшил, төрийн бус байгууллага, иргэд, олон нийттэй хамтран зохион байгуулах; гэж заасан Анхан шатны эрүүл мэндийн төвийн чиг үүрэгтэй бүхэлдээ давхцаж байгаа нь нийгмийн эрүүл мэндийн тусламж үйлчилгээг үзүүлэх байгууллагуудын харилцааг харилцан уялдаагүй болгохоор байна.

**3.2. Ойлгомжтой байдал**

Хуулийн төслийн зохицуулалт нь хэрэгжүүлэх, хэрэглэх этгээдүүдэд ойлгомжтой байдлаар томьёологдсон эсэхийг дараах байдлаар шалгав.

**Хүснэгт 3.** Хуулийн төслийн зохицуулалт ойлгомжтой эсэхийг шалгасан байдал

|  |  |  |  |
| --- | --- | --- | --- |
| **Д/д** | **Ойлгомжгүй байгаа хуулийн төслийн зохицуулалт** | **Тайлбар** | **Санал** |
| 1 | Төслийн 3.1.6-д “эрсдэлийн харилцаа холбоо” гэж эрсдэлийн удирдлага, мэдээллийн хэрэгсэл, сонирхогч бүлгүүд болон олон нийтийн дунд эрсдэлийн талаарх харилцан мэдээлэл солилцох үйл явцыг;  “Эрсдэлийн харилцаа холбоо” гэсэн нэр томъёог хэрэглэсэн төслийн зохицуулалт: Төслийн 13.2.8 дахь хэсэг | Хууль тогтоомжийн тухай хуулийн 30.7-д заасны дагуу нэр томьёо нь тодорхой утга агуулгаар зөвхөн нэг бүлэг, зүйл, хэсэг, заалтын хүрээнд хэрэглэгдэх бол түүний тодорхойлолт, тайлбарыг холбогдох бүлэг, зүйл, хэсэг, заалтын дотор байрлуулж болно гэж заасан тул нэр томьёог холбогдох хэсэгт оруулах | Төслийн 3.1.6-д заасан “эрсдэлийн харилцаа холбоо” гэсэн нэр томьёо нь төслийн зөвхөн 13.2.8-д хэрэглэгдсэн байх тул тус нэр томьёоны тодорхойлолтыг холбогдох заалтын дотор байрлуулах |
| 2 | Төслийн 7 дугаар зүйл МУ-ын ЗГ-ын бүрэн эрх, 8 дугаар зүйл Эрүүл мэндийн асуудал эрхэлсэн төрийн захиргааны төв байгууллагын бүрэн эрх | Төслийн 7, 8 дугаар зүйлүүдэд ЗГ болоод Эрүүл мэндийн яамны бүрэн эрхийг заасан байх боловч эдгээр бүрэн эрх нь тус байгууллагуудын ямар арга хэмжээг авч хэрэгжүүлэхэд чиглэх бүрэн эрх болохыг тодорхой тусгаагүй байна. | Төслийн 6.1, 9.1, 10.1, 10.2 дахь хэсгүүдэд заасны адил төслийн 7.1, 8.1 дэхь хэсэгт “ЗГ, Эрүүл мэндийн яам Нийгмийн эрүүл мэндийг хамгаалах, дэмжих талаар дараах бүрэн эрхийг хэрэгжүүлнэ” гэх зэргээр төсөлд оруулах |
| 3 | “Нийгмийн эрүүл мэндийн байгууллага” гэсэн нэр томьёо хэрэглэгдсэн хуулийн төслийн зохицуулалт:  10.2.4, | Нийгмийн эрүүл мэндийн төв нь харьяа нутаг дэвсгэрийн хэмжээнд хүн амын эрүүл мэндийн байдал, түүнд нөлөөлөх хүчин зүйлийг тандах, судлах хянах, хүн амын эрүүл мэндийг дэмжих, хамгаалах, өвчин эмгэгээс урьдчилан сэргийлэх, хүн амд эрүүл мэндийн боловсрол олгох үйл ажиллагаа явуулах үүрэг бүхий эрүүл мэндийн байгууллага мөн. [[8]](#footnote-8)  Эрүүл мэндийн тухай хуульд ”эрүүл мэндийн байгууллага” гэж хүн амд эрүүл мэндийн тусламж, үйлчилгээ үзүүлэх зорилго, үндсэн чиг үүрэг бүхий хуулийн этгээдийг хэлнэ гэж томьёолжээ.[[9]](#footnote-9)  Мөн Хууль тогтоомжийн тухай хуулийн 30.4.2-т нэр томьёо нь өргөн утгатай бөгөөд түүнийг нарийвчлан тодорхойлох шаардлагатай бол хуулийн төсөлд нэр томьёоны тайлбар хийнэ гэж заасан тул төсөлд тусгагдсан нийгмийн эрүүл мэндийн байгууллага гэдгийг тодорхой болгох шаардлагатай. | “Нийгмийн эрүүл мэндийн байгууллага” гэсэн нэр томьёог тодорхойлох |
| 4 | Төслийн 11.1. “Нийгмийн эрүүл мэндийн тусламж, үйлчилгээ үзүүлэх байгууллага нь дараах төрлийн нийгмийн эрүүл мэндийн тусламж, үйлчилгээг үзүүлнэ:  11.1.4. эрүүл мэндийн боловсрол олгох, эрүүл мэндийг дэмжих”  Төслийн 11.5. Эрүүл мэндийн боловсрол олгох, эрүүл мэндийг дэмжих, хамгаалах тусламж, үйлчилгээ | Төслийн 11.1.4 дэх хэсгийг төслийн 11.5 болон төслийн зорилтод нийцүүлэн “Эрүүл мэндийн боловсрол олгох, нйигмийн эрүүл мэндийг дэмжих, хамгаалах” гэж өөрчлөх  Мөн төслийн 11.1.4 болон 11.5 дахь хэсгийг хуулийн зорилтод нийцүүлэн нийгмийн эрүүл мэндийг дэмжих, хамгаалах гэж оруулах шаардлагатай. | Хуулийн төсөлд өөрчлөлт оруулах замаар төслийн утга агуулгын уялдаа холбоог хангах |
| 5 | Төслийн 13.3.5. “хүн амын хоол тэжээл, хүнсний аюулгүй байдал, эрүүл ахуйн чиглэлээр тандалт, судалгаа хийх”  Төслийн 13.3.6. “эмчилгээний хоолны болон тусгай дэглэмийн хоолны жор боловсруулахад арга зүйн зөвлөгөө өгөх, сургалт зохион байгуулах “  Төслийн 13.3.7. “биологийн идэвхт бүтээгдэхүүн, зохицуулах үйлчилгээтэй хүнс, баяжуулсан хүнс, хувиргасан амьд организм, түүнээс гаралтай хүнс, органик хүнсний талаарх нийгмийн эрүүл мэндэд нөлөөлөх байдлын үнэлгээ хийх” | Төслийн 13.3 дахь хэсэгт нийгмийн эрүүл мэндэд нөлөөлж буй хүрээлэн байгаа орчны хүчин зүйлийг тогтоох чиглэлээр нийгмийн эрүүл мэндийн үндэсний төвийн хэрэгжүүлэх чиг үүргийг тусгасан байх бөгөөд тус зүйлд хамааралгүй зохицуулалтыг тусгасан байна.  Учир нь төслийн 13.3.5-13.3.6, 13.3.7 дахь заалтууд нь хүн амын хоол тэжээлийн байдлыг сайжруулах зорилгод чиглэсэн зохицуулалтууд гэж үзэхээр байна. [[10]](#footnote-10) | Энэхүү зохицуулалтыг зохих хэсэгт тусгах |
| 6 | Төслийн 23, 24 дүгээр зүйлд нийгмийн эрүүл мэндийг хамгаалах талаарх иргэн болон аж ахуй нэгж байгууллагын эрх, үүргийг зохицуулсан байна. | Төслийн 23, 24 дүгээр зүйлд тусгагдсан аж ахуй нэгж, иргэний эрх, үүргүүд нь цар тахлаас урьдчилан сэргийлэх, тэмцэх талаарх иргэн, аж ахуй нэгжийн эрх үүрэгтэй агуулга ижил байх бөгөөд хуулийн зорилтод нийцүүлэн нийгмийн эрүүл мэндийн тусламж үйлчилгээг авахад чиглэгдэх иргэний нийтлэг эрх,үүргийг тусгах. [[11]](#footnote-11) | Төсөлд өөрчлөлт оруулах замаар шаардлагатай заалтыг нэмж оруулах |

Түүнчлэн энэхүү шалгах хэрэгслийн дагуу хуулийн төслийг Хууль тогтоомжийн тухай хуулийн 28 дугаар зүйлд заасан хуулийн төслийн бүтэц, хэлбэр, 29 дүгээр зүйлд заасан хуулийн төслийн эх бичвэрийн агуулгад тавих нийтлэг шаардлага, 30 дугаар зүйлд заасан хуулийн төслийн хэл зүй, найруулгад тавих нийтлэг шаардлагад нийцүүлэн боловсруулсан эсэхийг дараах байдлаар шалгасан болно.

**Хүснэгт 4.** Хууль тогтоомжийн тухай хуулийн 28, 29, 30 дугаар зүйлд заасан шаардлагад нийцүүлэн боловсруулсан эсэх

|  |  |
| --- | --- |
| **Хууль тогтоомжийн тухай хуулийн 28 дугаар зүйлд заасан**  **Хуулийн тѳслийн бүтэц, хэлбэр** | |
| Хууль тогтоомжийн тухай хуулийн зохицуулалт | Хуулийн тѳслийн зохицуулалтад үнэлгээ хийсэн байдал |
| 28.1.Хуулийн төсөл дараах бүтэцтэй байна:  28.1.1.хуулийн төслийн гарчиг;  28.1.2.хуулийн төслийн бүтцийн үндсэн нэгж болох зүйл;  28.1.3.зүйлийн доторх хэсэг;  28.1.4.хэсгийн доторх заалт;  28.1.5.заалтын доторх дэд заалт;  28.1.6.шаардлагатай бол бүлэг, дэд бүлэг, хэсэг, дэд хэсэг, анги. | Судалгаагаар энэ тѳрлийн зѳрчилтэй асуудал тогтоогдоогүй. |
| **Хууль тогтоомжийн тухай хуулийн 29 дугаар зүйлд заасан Хуулийн тѳслийн эх бичвэрийн агуулга** | |
| ***Хууль тогтоомжийн тухай хуулийн зохицуулалт*** | ***Хуулийн тѳслийн зохицуулалтад үнэлгээ хийсэн байдал*** |
| 29.1.1.Монгол Улсын Үндсэн хууль, Монгол Улсын олон улсын гэрээнд нийцсэн, бусад хууль, үндэсний аюулгүй байдлын үзэл баримтлалтай уялдсан байх; | Судалгаагаар энэ тѳрлийн зѳрчилтэй асуудал тогтоогдоогүй. |
| 29.1.2.тухайн хуулиар зохицуулах нийгмийн харилцаанд хамаарах асуудлыг бүрэн тусгасан байх; | Төслийн 1.1 дэх хэсэгт “Энэ хуулийн зорилт нь ............нийгмийн эрүүл мэндийн тусламж, үйлчилгээ авах эрхийг хангахад аж ахуйн нэгж, байгууллага, албан тушаалтан, иргэний гүйцэтгэх үүрэг, эрүүл мэндийн байгууллага, ажилтны үйл ажиллагаатай холбогдсон харилцааг зохицуулахад оршино.”гэж тодорхойлжээ.  Мөн төслийн 11.1 дэх хэсэгт нийгмийн эрүүл мэндийн тусламж үйлчилгээг үндсэн 5 төрөлд хуваасан байх бөгөөд үүний дотор нийгмийн эрүүл мэндийн ноцтой байдлын үеийн тусламж үйлчилгээ болон эрүүл мэндийн боловсрол олгох, эрүүл мэндийг дэмжих, хамгаалах тусламж үйлчилгээг хамааруулсан байна.  Гэтэл төслийн 6-10 дугаар зүйлд төрийн байгууллагын бүрэн эрхийг зөвхөн нийгмийн эрүүл мэндийн тусламж үйлчилгээний нэг хэсэг болох нийгмийн эрүүл мэндийг дэмжих, хамгаалах төрлөөр хязгаарлаж авч үзсэн.  Үүнээс гадна УИХ-ын бүрэн эрх, ЗГ-ын бүрэн эрхийг нийгмийн эрүүл мэндийн тусламж үйлчилгээний нэг төрөл болох нийгмийн эрүүл мэндийн ноцтой байдлын үеийн тусламж үйлчилгээний төрлөөр хязгаарлаж, тусгасан.  Иймд хуулийн зорилтод заасан нийгмийн эрүүл мэндийн тусламж, үйлчилгээ авах эрхийг хангахад төрийн байгууллагуудын гүйцэтгэх үүрэг нь хязгаарлагдмал байгаа тул тус хуулийн төслөөр зохицуулах харилцааг бүрэн тусгаагүй байна гэж үзэж байна.  Зургадугаар бүлгийн иргэний эрх, үүрэг, аж ахуйн нэгж, байгууллага, олон нийтийн оролцоо гэсэг бүлэгт заасан зохицуулалтын дийлэнх нь халдварт ѳвчинтэй холбоотой зохицуулалтууд байх тул нийгмийн эрүүл мэндийн тусламж, үйлчилгээ авахад иргэд нийтлэг ямар эрх,үүрэгтэй оролцох нь тодорхойгүй орхигдсон байна. |
| 29.1.3.тухайн хуулиар зохицуулах нийгмийн харилцааны хүрээнээс хальсан асуудлыг тусгахгүй байх; | Судалгаагаар энэ тѳрлийн зѳрчилтэй асуудал тогтоогдоогүй. |
| 29.1.4.тухайн хуулиар зохицуулах нийгмийн харилцаанд үл хамаарах хуульд нэмэлт, өөрчлөлт оруулах буюу хүчингүй болсонд тооцох тухай заалт тусгахгүй байх; | Судалгаагаар энэ тѳрлийн зѳрчилтэй асуудал тогтоогдоогүй. |
| 29.1.5.зүйл, хэсэг, заалт нь хоорондоо зөрчилгүй байх; | Судалгаагаар энэ тѳрлийн зѳрчилтэй асуудал тогтоогдоогүй. |
| 29.1.6.хэм хэмжээ тогтоогоогүй, тунхагласан шинжтэй буюу нэг удаа хэрэгжүүлэх заалт тусгахгүй байх; | Судалгаагаар энэ тѳрлийн зѳрчилтэй асуудал тогтоогдоогүй. |
| 29.1.7.бусад хуулийн заалтыг давхардуулан заахгүйгээр шаардлагатай бол түүнийг эш татах, энэ тохиолдолд эшлэлийг тодорхой хийж, хуулийн нэр болон хэвлэн нийтэлсэн албан ёсны эх сурвалжийг бүрэн гүйцэд заасан байх; | Судалгаагаар энэ тѳрлийн зѳрчилтэй асуудал тогтоогдоогүй. |
| 29.1.8.тухайн хуулиар зохицуулах нийгмийн харилцаа, хуулийн үйлчлэх хүрээ, эрх зүйн харилцаанд оролцогч хүн, хуулийн этгээдийн эрх, үүрэг, зохицуулалтад удирдлага болгох, харгалзан үзэх нөхцөл байдал, нийтийн эрх зүйн этгээдийн чиг үүрэг, эрх хэмжээ, тэдгээрийг биелүүлэх журам; | Судалгаагаар энэ тѳрлийн зѳрчилтэй асуудал тогтоогдоогүй. |
| 29.1.9.шаардлагатай тохиолдолд эрх зүйн хэм хэмжээг зөрчсөн этгээдэд хүлээлгэх хариуцлагын төрөл, хэмжээ, хуулийн хүчин төгөлдөр болох хугацаа, хууль буцаан хэрэглэх тухай заалт, хуулийг дагаж мөрдөх журмын зохицуулалт, бусад хуулийн зүйл, заалтыг хүчингүй болсонд тооцох, хасах заалт; | Судалгаагаар энэ тѳрлийн зѳрчилтэй асуудал тогтоогдоогүй. |
| 29.1.10.шаардлагатай тохиолдолд бусад хуульд нэмэлт, өөрчлөлт оруулах болон хууль хүчингүй болсонд тооцох тухай дагалдах хуулийн төслийг боловсруулсан байх; | Бусад хуульд нэмэлт, ѳѳрчлѳлт оруулах, хууль хүчингүй болсонд тооцох тухай дагалдах хуулийн тѳслийг боловсруулсан байна. |
| 29.1.11.хуулийн төсөл нь хуулийн зорилго гэсэн зүйлтэй байж болох бөгөөд зорилгод тус хуулиар хангахаар зорьж байгаа иргэний үндсэн эрх, бэхжүүлэх үндсэн зарчим, хүрэх үр дүнг тусгана. | Энэ талаар зорилгод хүрэх байдал шалгуур үзүүлэлтийн хүрээнд дэлгэрэнгүй бичсэн болно. |
| **Хууль тогтоомжийн тухай хуулийн 30 дугаар зүйлд заасан Хуулийн тѳслийн хэл зүй, найруулгад тавих нийтлэг шаардлага.** | |
| 30.1.1.Монгол Улсын Үндсэн хууль, бусад хуульд хэрэглэсэн нэр томьёог хэрэглэх; | Судалгаагаар энэ тѳрлийн зѳрчилтэй асуудал тогтоогдоогүй. |
| 30.1.2.нэг нэр томьёогоор өөр өөр ойлголтыг илэрхийлэхгүй байх; | Судалгаагаар энэ тѳрлийн зѳрчилтэй асуудал тогтоогдоогүй. |
| 30.1.3.үг хэллэгийг монгол хэл бичгийн дүрэмд нийцүүлэн хоёрдмол утгагүй товч, тодорхой, ойлгоход хялбараар бичих; | Судалгаагаар энэ тѳрлийн зѳрчилтэй асуудал тогтоогдоогүй. |
| 30.1.4.хүч оруулсан нэр томьёо хэрэглэхгүй байх; | Судалгаагаар энэ тѳрлийн зѳрчилтэй асуудал тогтоогдоогүй. |
| 30.1.5.жинхэнэ нэрийг ганц тоон дээр хэрэглэх. | Судалгаагаар энэ тѳрлийн зѳрчилтэй асуудал тогтоогдоогүй. |

**3.3. Харилцан уялдаа**

“Харилцан уялдаа” шалгуур үзүүлэлтийн хүрээнд уг хуулийн төслийн уялдаа холбоо хангагдсан эсэхийг “Хууль тогтоомжийн төслийн үр нөлөөг үнэлэх аргачлал”[[12]](#footnote-12)-ын 4.10-д заасан 16 асуулт тус бүрд хариулах замаар шалган тогтооно.

|  |  |  |
| --- | --- | --- |
|  | Аргачлалд заасан асуулт | Хуулийн төслийг үнэлсэн байдал |
| 1 | Хуулийн төслийн зохицуулалт тухайн хуулийн зорилттой нийцэж байгаа эсэх, | Хуулийн зорилгод хүрэх байдал хэсэгт дэлгэрэнгүй бичсэн болно. |
| 2 | Хуулийн төслийн “Хууль тогтоомж” гэсэн хэсэгт заасан хуулиудын нэр тухайн харилцаанд хамаарах хууль мөн эсэх, | “Хууль тогтоомж” гэсэн хэсэгт заасан хуулиудын нэр нь тухайн харилцаанд хамаарах хууль байна. |
| 3 | Хуулийн төсөлд тодорхойлсон нэр томьёо тухайн хуулийн төслийн болон бусад хуулийн нэр томьёотой нийцэж байгаа эсэх, | Судалгаагаар энэ тѳрлийн зѳрчилтэй асуудал тогтоогдоогүй. |
| 4 | Хуулийн төслийн зүйл, заалт тухайн хуулийн төсөл болон бусад хуулийн заалттай нийцэж байгаа эсэх, | - Төслийн 6 дугаар зүйлд “Монгол улсын Их хурлын бүрэн эрх” гэж зааж, тус зүйлд УИХ-ын нэг л бүрэн эрхийг заасан байна. Мөн төслийн 7 дугаар зүйлд ЗГ-ын бүрэн эрхийг зохицуулахдаа зөвхөн нийгмийн эрүүл мэндийн ноцтой байдлын үед хэрэгжүүлэх ЗГ-ын бүрэн эрхийг заажээ.  Иймд төслийн 6.1 дэх хэсгийн агуулга нь 6 дугаар зүйлийн гарчигаас хэт явцуу байна. Мөн төслийн 7.1-7.12 дахь хэсэг нь зүйлийн гарчигаас явцуу утгатай бөгөөд нийгмийн эрүүл мэндийн тусламж үйлчилгээтэй холбоотой ЗГ-ын ямар бүрэн эрх болох нь тодорхойгүй зохицуулагджээ.  Тиймээс 6 дугаар зүйлд УИХ-ын бүрэн эрхийг нэмж зохицуулах, ЗГ-ын бүрэн эрхийг тодруулах нь зүйтэй.  -. Эрүүл мэндийн тухай хуулийн 13.2-т “Нийгмийн эрүүл мэндийн тусламж, үйлчилгээнд хүн амын эрүүл мэндийн байдал, түүнд нөлөөлөх хүчин зүйлийг тандах, судлах, хянах, эрүүл мэндийг дэмжих, хамгаалах, өвчин, эмгэгээс урьдчилан сэргийлэх, хүн амд эрүүл мэндийн боловсрол олгох үйл ажиллагаа хамаарна.” гэж , төслийн 11.5. “Эрүүл мэндийн боловсрол олгох, нийгмийн эрүүл мэндийг дэмжих, хамгаалах тусламж, үйлчилгээ” гэж тодорхойлсон байх тул төслийн 11.1 дэх хэсэгт нийгмийн эрүүл мэндийн хамгаалах гэж нэмж зохицуулах шаардлагатай. . |
| 5 | Хуулийн төслийн зүйл, заалт тухайн хуулийн төслийн болон бусад хуулийн заалттай давхардсан эсэх, | Судалгаагаар энэ тѳрлийн зѳрчилтэй асуудал тогтоогдоогүй. |
| 6 | Хуулийн төслийг хэрэгжүүлэх этгээдийг тодорхой тусгасан эсэх | Хэрэгжүүлэх этгээдийг тодорхой тусгасан байна. |
| 7 | Хуулийн төсөлд шаардлагатай зохицуулалтыг орхигдуулсан эсэх, | Төслийн 3.1.2-д “нийгмийн эрүүл мэндийн тусламж, үйлчилгээ” гэдгийг Эрүүл мэндийн тухай хуулийн 13.2-т зааснаар “ хүн амын эрүүл мэндийн байдал, түүнд нөлөөлөх хүчин зүйлийг тандах, судлах, хянах, эрүүл мэндийг дэмжих, хамгаалах, өвчин, эмгэгээс урьдчилан сэргийлэх, хүн амд эрүүл мэндийн боловсрол олгох үйл ажиллагаа” гэж өргөн хүрээнд тодорхойлсон атлаа 2-р бүлэгт нийгмийн эрүүл мэндийн талаарх төрийн байгууллагуудын бүрэн эрхийг хуульчлахдаа “... *нийгмийн эрүүл мэндийг хамгаалах, дэмжих* ...” гэж явцууруулж заасан нь нийгмийн эрүүл мэндийн талаарх бусад тусламж, үйлчилгээг орхигдуулсан байна. Өөрөөр хэлбэл төслийн 11.1 дэх хэсэгт заасан 5 төрлийн нийгмийн эрүүл мэндийн тусламж үйлчилгээг хэрэгжүүлэхэд төрийн байгууллагуудын гүйцэтгэх нийтлэг чиг үүргийг нэмж зохицуулах шаардлагатай байна.  Төслийн 12-р зүйлийн 12.1-д “Нийгмийн эрүүл мэндийн байгууллагын тогтолцоо нь нийгмийн эрүүл мэндийн үндэсний төв, нийгмийн эрүүл мэндийн төв, анхан шатны эрүүл мэндийн төвөөс бүрдэнэ.” гэж заасан. Ийнхүү төслийн 16 дугаар зүйлд анхан шатны эрүүл мэндийн төвийн чиг үүргийг зохицуулсан боловч төслийн 14 дүгээр зүйлд заасан Нийгмийн эрүүл мэндийн төвийн чиг үүрэгтэй давхардуулан зохицуулсан тул байх тул анхан шатны эрүүл мэндийн төвийн нийгмийн эрүүл мэндийн тусламж, үйлчилгээг үзүүлэхэд ямар чиг үүрэгтэй оролцохыг бусад төрийн байгууллагын чиг үүрэгтэй давхардуулахгүйгээр зохицуулах шаардлагатай байна. |
| 8 | Хуулийн төсөлд төрийн байгууллагын гүйцэтгэх чиг үүргийг давхардуулан тусгасан эсэх, | Төсөлд Анхан шатны эрүүл мэндийн төвийн чиг үүргийг Нийгмийн эрүүл мэндийн төвийн чиг үүрэгтэй давхардуулан зохицуулсан байна.  Анхан шатны эрүүл мэндийн төвийн чиг үүргийг тусгасан төслийн 16-р зүйлийн 16.1 дэх хэсгийн 16.1.1, 16.1.2, 16.1.3, 16.1.4, 16.1.5, 16.1.6, 16.1.7, 16.1.8, 16.1.9, 16.1.10 дахь заалтууд нь Нийгмийн эрүүл мэндийн төвийн чиг үүргийг тусгасан төслийн 14-р зүйлийн 14.1 дэх хэсгийн 14.1.1, 14.1.2, 14.1.3, 14.1.4, 14.1.5, 14.1.6, 14.1.7, 14.1.8, 14.1.13, 14.1.15 дахь заалтуудтай давхцаж байна. |
| 9 | Төрийн байгууллагын чиг үүргийг төрийн бус байгууллага, мэргэжлийн холбоодоор гүйцэтгүүлэх боломжтой эсэх, | Төрийн бус байгууллага, мэргэжлийн холбоодоор гүйцэтгүүлэх боломжтой төрийн байгууллагын чиг үүрэгтэй холбоотой заалт байхгүй байна. |
| 10 | Татварын хуулиас бусад хуулийн төсөлд албан татвар, төлбөр, хураамж тогтоосон эсэх, | Төсөлд татвар, төлбөр, хураамж тогтоосон зохицуулалт байхгүй бөгөөд татвар, нөхөн төлбөртэй холбоотой дараах зохицуулалтыг тусгасан байна.  Төслийн 7.10. Архи, согтууруулах ундаа, тамхи, мансууруулах бодис болон чихэр, транс тос, давс ихтэй, даршилсан бүтээгдэхүүнд онцгой албан татварыг нэмэгдүүлэх санал боловсруулж, Улсын Их Хурлаар шийдвэрлүүлэх;  Төслийн 20.2. Нийгмийн эрүүл мэндийн ажилтан нь олон улсын хөл хориот халдварт өвчний голомтод ажиллаж халдвар авсны улмаас болон ажил үүргээ гүйцэтгэх үедээ амь насаа алдвал ар гэрт нь түүний 5 жилийн үндсэн цалинтай нь тэнцэх хэмжээний нэг удаагийн буцалтгүй мөнгөн тусламж олгох бөгөөд ажил үүрэг гүйцэтгэхтэй нь холбогдуулан бие махбодид нь гэмтэл учруулсан буюу эрүүл мэндийг нь бусад хэлбэрээр хохироосноос хөдөлмөрийн чадвараа түр алдсан, тахир дутуу болсон тохиолдолд тэтгэвэр, тэтгэмж, авч байсан цалингийн зөрүүг хөдөлмөрийн чадвар түр алдсан, тахир дутуугийн тэтгэмж авч байсан нийт хугацаанд олгоно. |
| 11 | Тухайн хуулийн төсөлд тусгасан тусгай зөвшөөрөлтэй холбоотой зохицуулалтыг Аж ахуйн үйл ажиллагааны тусгай зөвшөөрлийн тухай хуульд тусгасан эсэх, | Төсөлд тусгай зөвшөөрөлтэй холбоотой зохицуулалт байхгүй. |
| 12 | Монгол Улсын Үндсэн хууль болон Монгол Улсын олон улсын гэрээнд заасан хүний эрхийг хязгаарласан зохицуулалт тусгасан эсэх, | Төсөлд Монгол Улсын Үндсэн хууль болон Монгол Улсын олон улсын гэрээнд заасан хүний эрхийг хязгаарласан зохицуулалт тогтоогдоогүй. |
| 13 | Хуулийн төслийн зүйл, заалт жендерийн эрх тэгш байдлыг хангасан эсэх, | Төсөлд хүйсийн ялгавартай байдал бий болгосон зүйл, заалт байхгүй. |
| 14 | Хуулийн төсөлд шударга бус өрсөлдөөнийг бий болгоход чиглэсэн заалт тусгагдсан эсэх, | Төсөлд шударга бус өрсөлдөөнийг бий болгоход чиглэсэн заалт тусгагдаагүй. |
| 15 | Хуулийн төсөлд авилга, хүнд суртлыг бий болгоход чиглэсэн заалт тусгагдсан эсэх | Төсөлд авилга, хүнд суртлыг бий болгоход чиглэсэн заалт тогтоогдоогүй. |
| 16 | Хуулийн төсөлд тусгасан хориглосон хэм хэмжээг зөрчсөн этгээдэд хүлээлгэх хариуцлагын талаар тодорхой тусгасан эсэх, | Хуулийн төсөлд хууль зөрчигчид хүлээлгэх хариуцлагыг 26 дугаар зүйлийн 26.1-д “Энэ хуулийг зөрчсөн албан тушаалтны үйлдэл нь гэмт хэргийн шинжгүй бол төрийн албаны тухай хуульд заасан хариуцлага хүлээлгэнэ.” Гэж 26.2-т “Энэ хуулийг зөрчсөн хүн, хуулийн этгээдэд Эрүүгийн хууль, эсхүл Зөрчлийн тухай хуульд заасан хариуцлага хүлээлгэнэ” гэж тус тус заасан. |

1. **Үр дүнг үнэлж, зөвлөмж өгсөн байдал**

**4.1 . Үнэлэлт, дүгнэлт**

**Зорилгод хүрэх байдал шалгуур үзүүлэлтийн хүрээнд:**

Хуулийн төслөөс үзэхэд гурван зорилтыг дэвшүүлсэн байх бөгөөд дэвшүүлсэн зорилт бүрийн хүрээнд хамаарах зохицуулалтыг сонгон авч үр нөлөөг үнэлсэн. Тухайлбал, Төрөөс баримтлах үндсэн зарчмыг тодорхойлох зорилтын хүрээнд Нийгмийн эрүүл мэндийг хамгаалах үйл ажиллагаанд баримтлах үндсэн зарчимтай холбогдох зохицуулалтыг, Нийгмийн эрүүл мэндийг хамгаалах, нийгмийн эрүүл мэндийн тусламж, үйлчилгээ авах эрхийг хангахад аж ахуйн нэгж, байгууллага, албан тушаалтан, иргэний гүйцэтгэх үүргийг тодорхойлох зорилтын хүрээнд Монгол Улсын Их Хурал, Монгол Улсын Засгийн Газар, эрүүл мэндийн асуудал хариуцсан төрийн захиргааны төв байгууллагын бүрэн эрхтэй холбогдох зохицуулалтыг, Нийгмийн эрүүл мэндийн байгууллага, ажилтны үйл ажиллагаатай холбогдсон харилцааг зохицуулах зорилтын хүрээнд Нийгмийн эрүүл мэндийн тусламж, үйлчилгээ үзүүлэх байгууллагын тогтолцоо, чиг үүрэгтэй холбогдох зохицуулалтыг сонгон авч, хуулийн төслийн зорилтод хүрэх үр нөлөөг үнэлж, дүгнэлээ.

* Хуулийн төслийн зорилгыг тодорхойлохдоо нийгмийн эрүүл мэндийн талаар төрөөс баримтлах үндсэн зарчмыг тодорхойлж, нийгмийн эрүүл мэндийг хамгаалах, нийгмийн эрүүл мэндийн тусламж, үйлчилгээ авах эрхийг хангахад аж ахуйн нэгж, байгууллага, албан тушаалтан, иргэний гүйцэтгэх үүрэг, эрүүл мэндийн байгууллага, ажилтны үйл ажиллагаатай холбогдсон харилцааг зохицуулах гэжээ. Харин хуулийн төслийг боловсруулах хэрэгцээ шаардлагыг төрөөс болон олон нийтээс авч хэрэгжүүлж буй нийгмийн эрүүл мэндийг хамгаалах арга хэмжээ нь оновчтой бус байх тул нийгмийн эрүүл мэндийг хамгаалах, дэмжих, өвчнөөс урьдчилан сэргийлэх, нийгмийн эрүүл мэндийн талаарх ойлголт, мэдлэгийг нийтэд хүргэх талаар оновчтой зохицуулалтууд зайлшгүй хэрэгтэй гэж тодорхойлсон. Гэтэл хуулийн төслийн зорилтыг нийгмийн эрүүл мэндийн талаар төрөөс баримтлах үндсэн зарчмыг тодорхойлж, нийгмийн эрүүл мэндийн тусламж, үйлчилгээ авах эрхийг хангахад аж ахуйн нэгж, байгууллага, албан тушаалтан, иргэний гүйцэтгэх үүрэг, эрүүл мэндийн байгууллага, ажилтны үйл ажиллагаатай холбогдсон харилцааг зохицуулах хүрээгээр хязгаарласан байна.
* Нийгмийн эрүүл мэндийг хамгаалах асуудал нь нийгмийн бүх салбарын үйл ажиллагаанд хамааралтай байхад зөвхөн эрүүл мэндийн салбарын үйл ажиллагаагаар хязгаарлаж, төрийн байгууллагын бүрэн эрх, чиг үүргийг тодорхойлсон байна. Энэ нь хуулийн төслийн зорилтыг бүрэн хангах боломжгүй байдлыг үүсгэхээр байна.

**Ойлгомжтой байдал шалгуур үзүүлэлтийн хүрээнд:**

Төслийн ойлгомжтой байдлыг хуулийн төсөл, түүний зохицуулалтыг нэг мөр ойлгож, хэрэгжүүлэх боломжтой байгаа эсэх, Хууль тогтоомжийн тухай хууль, хууль тогтоомжийн төсөл боловсруулах аргачлалыг баримталсан эсэхийг шалгасан болно.

Хуулийн төслийн зохицуулалт нь хэрэгжүүлэх, хэрэглэх этгээдүүдэд ойлгомжтой байдлаар томьёологдсон эсэхийг шалгахад хуулийн төслийн хэд хэдэн зохицуулалтууд ойлгомжгүй байна. Тухайлбал:

* Хуулийн төсөлд тусгагдсан зүйл, заалт өөр хоорондоо давхцалтай.Тухайлбал, төслийн 16 дугаар зүйлд заасан анхан шатны эрүүл мэндийн төвийн чиг үүргийг 14 дүгээр зүйлд заасан нийгмийн эрүүл мэндийн төвийн чиг үүрэгтэй давхардуулан зохицуулсан байна.
* Төслийн 2 дугаар бүлэгт заасан төрийн байгууллагуудын чиг үүрэг , бүрэн эрхийг тодорхой болгох, ямар чиг үүргийг хэрэгжүүлэхэд хамаарах бүрэн эрх болохыг тодорхой болгох шаардлагатай. Тодруулбал, төслийн 6-8 дугаар зүйлүүд
* Нийгмийн эрүүл мэндийн үндэсний төвийн бусад нийгмийн эрүүл мэндийн байгууллагуудтай/анхан шатны эрүүл мэндийн төв, нийгмийн эрүүл мэндийн төв гэх мэт/ хэрхэн харилцах, ажлын уялдааг хэрхэн хангах, хамтран ажиллах, судалгаа шинжилгээ хийх зэрэг холбогдох шаардлагатай бусад зохицуулалтыг орхигдуулсан.
* Нийгмийн эрүүл мэндийн тусламж, үйлчилгээний нэг хэсэг болох нийгмийн эрүүл мэндийн ноцтой байдлын үеийн тусламж, үйлчилгээ болон эрүүл мэндийг дэмжих, хамгаалах тусламж үйлчилгээгээр хязгаарлаж төрийн байгууллагын гүйцэтгэх чиг үүрэг, бүрэн эрхийг заасан нь нийгмийн эрүүл, мэндийн тусламж үйлчилгээ авах эрхийг хангах хуулийн зорилтыг бүрэн хангаж чадахгүй байна. Өөрөөр хэлбэл, нийгмийн эрүүл мэндийн тусламж үйлчилгээ авах эрх нь зөвхөн ноцтой байдлын үеийн тусламж, үйлчилгээгээр хязгаарлагдахгүй тул өвчин, эмгэгээс урьдчилан сэргийлэх, эрүүл мэндийн боловсрол олгох, хүн амын эрүүл мэндэд нөлөөлөх хүчин зүйлсийг тандах, судлах зэрэг төслийн 11.1 дэх хэсэгт заасан үйл ажиллагааг хэрэгжүүлэхэд төрийн байгууллага ямар чиг үүрэгтэйгээр, хэрхэн ажиллах зэргийг хуулийн төсөлд тодорхой тусгах шаардлагатай байна.

Хууль тогтоомжийн тухай хуулийн 28 дугаар зүйлд заасан хуулийн төслийн бүтэц, хэлбэр, 29 дүгээр зүйлд заасан хуулийн төслийн эх бичвэрийн агуулгад тавих нийтлэг шаардлага, 30 дугаар зүйлд заасан хуулийн төслийн хэл зүй, найруулгад тавих нийтлэг шаардлага, Хууль тогтоомжийн төсөл боловсруулах аргачлалыг баримталсан эсэхийг дүгнэхэд энэ төрлийн зөрчил тогтоогдоогүй болно.

**“Харилцан уялдаа” шалгуур үзүүлэлтийн хүрээнд:**

Төслийн үр нөлөөг тооцох аргачлалын дагуу тодруулах шаардлагатай 16 төрлийн асуулгаас 13 төрлийн асуулга шаардлага хангасан байх бөгөөд 3 төрлийн асуулга шаардлага хангаагүй байна.

- Хуулийн төслийн хоёрдугаар бүлэгт нийгмийн эрүүл мэндийн талаарх төрийн байгууллагуудын бүрэн эрхийг хуульчлахдаа “... *нийгмийн эрүүл мэндийг хамгаалах, дэмжих* ...” гэж явцууруулж заасан нь бусад нийгмийн эрүүл мэндийн тусламж, үйлчилгээний талаарх чиг үүргийг орхигдуулсан байх тул төслийн 11.1 дэх хэсэгт заасан 5 төрлийн нийгмийн эрүүл мэндийн тусламж үйлчилгээг хэрэгжүүлэхэд төрийн байгууллагуудын гүйцэтгэх нийтлэг чиг үүргийг нэмж зохицуулах шаардлагатай байна.

- Төслийн 16 дугаар зүйлд анхан шатны эрүүл мэндийн төвийн чиг үүргийг заахдаа нийгмийн эрүүл мэндийн төвийн чиг үүрэгтэй давхардуулан зохицуулсан байх тул анхан шатны эрүүл мэндийн төвийн нийгмийн эрүүл мэндийн тусламж, үйлчилгээг үзүүлэхэд ямар чиг үүрэгтэй оролцохыг бусад төрийн байгууллагын чиг үүрэгтэй давхардуулахгүйгээр зохицуулах шаардлагатай байна.

**4.2. Зөвлөмж**

Хуулийн төслийн үр нөлөөг тооцох ажиллагааны үр дүнд гарсан дүгнэлтэд тулгуурлан дараах зөвлөмжийг гаргаж байна. Үүнд:

* Хуулийн төсөлд эрүүл мэндийн салбарын чиг үүргээс гадна бусад салбарын нийгмийн эрүүл мэндийн тусламж, үйлчилгээ үзүүлэхтэй холбоотой чиг үүргийг тусгах нь хуулийн төслийн нийгмийн эрүүл мэндийг хамгаалах, нийгмийн эрүүл мэндийн тусламж, үйлчилгээ авах эрхийг хангахад аж ахуйн нэгж, байгууллага, албан тушаалтан, иргэний гүйцэтгэх үүргийг тодорхойлох зорилтыг хангана. Түүнчлэн Монгол Улсын Үндсэн хуулийн Арван зургадугаар зүйлийн 1 дэх хэсэг “амьд явах эрхтэй”, 2 дахь хэсэгт “эрүүл аюулгүй орчинд амьдрах, орчны бохирдол, байгалийн тэнцэл алдагдахаас хамгаалуулах эрхтэй”, 6 дахь хэсэгт “эрүүл мэндээ хамгаалуулах эрхтэй”, Арван есдүгээр зүйлийн 1 дэх хэсэгт “Төрөөс хүний эрх, эрх чөлөөг хангахуйц эдийн засаг, нийгэм, хууль зүйн болон бусад баталгааг бүрдүүлэх, хүний эрх, эрх чөлөөг зөрчихтэй тэмцэх, хөндөгдсөн эрхийг сэргээн эдлүүлэх үүргийг иргэнийхээ өмнө төр хариуцна.” гэж заасан Монгол Улсын иргэний үндсэн эрх хангагдах баталгаа бүрдэнэ.
* Хуулийн төсөлд нийгмийн эрүүл мэндийн үндэсний төвийн холбогдох төрийн байгууллагатай хэрхэн харилцах, мэдээлэл авах, солилцох, хүн амын эрүүл мэндийн байдал, түүнд нөлөөлөх хүчин зүйлийн асуудлаар хамтарсан судалгаа шинжилгээ хийх зэрэг асуудлаар тодорхой зохицуулалт ороогүй байна. Иймд агаарын чанар, хөрс, усны бохирдол, байгаль орчинд хортой нөлөөлөх уул уурхайн олборлолт, боловсруулалтаас үүсэх аюултай хог хаягдал, хүнсний бүтээгдэхүүний аюулгүй байдал, хөдөлмөрийн аюулгүй байдал, нийгмийн эрүүл мэндийн боловсрол, авто замын осол гэмтэл, архи, мансууруулах бодис, сэтгэцэд нөлөөлөх бодисын эргэлт, худалдан борлуулах, хэрэглээ гэх мэт хүн амын эрүүл мэнд, амьдралын чанарт шууд нөлөөлөх хүчин зүйл, түүнчлэн эдгээр асуудал, чиг үүргийг хариуцдаг, үйл ажиллагаа нь шууд болон шууд бус байдлаар нийгмийн эрүүл мэндэд хамаарах байгууллагатай харилцах зэрэг асуудлаар зохицуулалтыг нэмж оруулах.
* Нийгмийн эрүүл мэндийн ноцтой байдлын үеийн тусламж үйлчилгээнээс бусад нийгмийн эрүүл мэндийн тусламж үйлчилгээг хэрэгжүүлэхэд төрийн бусад байгууллагын эрх үүргийг тодорхойлж өгөх;
* Анхан шатны эрүүл мэндийн төвийн чиг үүргийг нийгмийн эрүүл мэндийн төвийн чиг үүрэгтэй давхардуулан зохицуулснаар анхан шатны эрүүл мэндийн төвийн чиг үүрэг зохицуулагдаагүй орхигдсон гэж үзэж байгаа тул тус байгууллагын чиг үүргийг нэмж зохицуулах,

1. **Ашигласан материал**

***Хууль тогтоомж:***

* *Хууль:*

1. Монгол Улсын Үндсэн хууль /1992/
2. Агаарын тухай /2012/
3. Архидан согтуурахтай тэмцэх тухай /2000/
4. Бага, дунд боловсролын тухай /2002/
5. Байгаль орчныг хамгаалах тухай хууль /1995/
6. Боловсролын тухай /2002/
7. Дархлаажуулалтын тухай /2000/
8. Донорын тухай хууль /2018
9. Захиргааны ерөнхий хууль /2016/
10. Захиргааны хэрэг хянан шийдвэрлэх тухай хууль /2016/
11. Коронавируст халдвар /ковид-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай /2020/
12. Мансууруулах эм, сэтгэцэд нөлөөт бодисын эргэлтэд хяналт тавих тухай /2002/
13. Монгол Улсын Засгийн газрын тухай хууль /1993/
14. Монгол улсын Их Хурлын тухай хууль /2020Эрүүл мэндийн тухай хууль /2011/
15. Онцгой албан татварын тухай хууль /2006/
16. Сэтгэцийн эрүүл мэндийн тухай /2013/
17. Согтуурах, мансуурах донтой хүнийг захиргааны журмаар албадан эмчлэх тухай /2018/
18. Сургуулийн өмнөх боловсролын тухай /2008/
19. Тамхины хяналтын тухай /2005/
20. Усны тухай /2012/
21. Хог хаягдлын тухай /2017/
22. Хөдөлмөрийн аюулгүй байдал, эрүүл ахуйн тухай /2008/
23. Хүнсний тухай /2012
24. Хүнсний бүтээгдэхүүний аюулгүй байдлыг хангах тухай /2012/
25. Хүний дархлал хомстолын вирусын халдвар, дархлалын олдмол хомстолоос сэргийлэх тухай /2012/
26. Эрүүл ахуйн тухай хууль /2016/
27. Эрүүл мэндийн даатгалын тухай /2015/
28. Эмнэлгийн тусламж үйлчилгээний тухай /2016/

***УИХ-ийн тогтоол:***

1. Нийгмийн эрүүл мэндийн талаар төрөөс баримтлах бодлого, Монгол улсын Их Хурлын 2001 оны 81 дүгээр тогтоолын хавсралт
2. Төрөөс эмийн талаар баримтлах бодлого, Монгол Улсын Их Хурлын 2002 оны 68 дугаар тогтоолын хавсралт
3. “Алсын хараа-2050” монгол улсын урт хугацааны хөгжлийн бодлого”, Монгол Улсын Их Хурлын 2020 оны 52 дугаар тогтоолын 1 дүгээр хавсралт
4. Коронавируст халдвар /COVID-19/-ын цар тахлын үед иргэдийн эрүүл мэнд, орлогыг хамгаалах, ажлын байрыг хадгалах, эдийн засгийг идэвхжүүлэх багц арга хэмжээний тухай /2020 оны 04 сарын 09 өдрийн 21-р тогтоол/

***Засгийн газрын тогтоол:***

1. “Хууль тогтоомжийн төслийн үр нөлөөг үнэлэх аргачлал”, Засгийн газрын 2016 оны 59 дүгээр тогтоолын гуравдугаар хавсралт
2. “Хүн амын хоол тэжээл үндэсний хөтөлбөр” Монгол улсын Засгийн газрын 2015 оны 447 дугаар тогтоолын хавсралт
3. “Эх, хүүхэд, нөхөн үржихүйн эрүүл мэнд" үндэсний хөтөлбөр
4. Давсны хэрэглээг бууруулах үндэсний стратеги батлах тухай
5. Дархлаажуулалтын талаар авах зарим арга хэмжээний тухай
6. Дархлаажуулалтын үндэсний товлолыг шинэчлэх тухай
7. Эрүүл аж төрөх зан үйлийг төлөвшүүлэхэд чиглэсэн мэдээлэл, сургалт, сурталчилгааг эрчимжүүлэх зарим арга хэмжээний тухай
8. Эрүүл мэнд, нийгмийн хамгааллын зарим байгууллагын санхүүжилтийн тухай

***Ном, гарын авлага, судалгааны тайлан***

1. Д.Лүндээжанцан, “Хууль бүтээх ажиллагаа ба хууль зүйн техник”, УБ, 2016
2. Төрийн онол, гарын авлага, УБ, 2007
3. Монгол Улсын Захиргааны ерөнхий хуулийн тайлбар (Судалгаа, хэрэглээний) анхны хэвлэл, УБ, 2017 он

1. Монгол Улсын Засгийн газрын тухай хуулийн 9 дүгээр зүйлийн 9.4 дэх хэсэг [↑](#footnote-ref-1)
2. Монгол улсын Засгийн газрын тухай хуулийн 20 дугаар зүйлийн 4.10 дахь хэсэг [↑](#footnote-ref-2)
3. Монгол улсын засгийн газрын тухай хуулийн 20 дугаар зүйлийн 4.14 дахь хэсэг [↑](#footnote-ref-3)
4. Монгол улсын засгийн газрын тухай хуулийн 20 дугаар зүйлийн 4.6 дахь хэсэг [↑](#footnote-ref-4)
5. Монгол улсын засгийн газрын тухай хуулийн 20 дугаар зүйлийн 4.7 дахь хэсэг [↑](#footnote-ref-5)
6. Эрүүл мэндийн тухай хуулийн 13 дугаар зүйлийн 13.2. Нийгмийн эрүүл мэндийн тусламж, үйлчилгээнд хүн амын эрүүл мэндийн байдал, түүнд нөлөөлөх хүчин зүйлийг тандах, судлах, хянах, эрүүл мэндийг дэмжих, хамгаалах, өвчин, эмгэгээс урьдчилан сэргийлэх, хүн амд эрүүл мэндийн боловсрол олгох үйл ажиллагаа хамаарна. [↑](#footnote-ref-6)
7. Захиргааны хэрэг шүүхэд хэрэг шийдвэрлэх тухай хуулийн 18 дугаар зүйлийн 18.3 дахь хэсэг [↑](#footnote-ref-7)
8. Монгол улсын Эрүүл мэндийн сайдын 2014 оны 12 сарын 03-ны өдрийн 415 дугаар тушаалийн 1 дүгээр хавсралт 5 дугаар зүйл [↑](#footnote-ref-8)
9. Эрүүл мэндийн тухай хуулийн 3.1.4 дэх хэсэг [↑](#footnote-ref-9)
10. Монгол улсын Засгийн газрын 2015 оны 447 дугаар тогтоолын хавсралт “Хүн амын хоол тэжээл үндэсний хөтөлбөр” [↑](#footnote-ref-10)
11. Коронавируст халдвар/ Кови-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуулийн 12, 13 дугаар зүйл [↑](#footnote-ref-11)
12. “Хууль тогтоомжийн төслийн үр нөлөөг үнэлэх аргачлал”, Засгийн газрын 2016 оны 59 дүгээр тогтоолын гуравдугаар хавсралт. [↑](#footnote-ref-12)